text:
Despues di simannan di preparacion y anticipacion, Dialuna April 30, 2018, Kiwanis Young Professionals Aruba (KYPA) a tene nan evenemento pa recauda fondo ‘A Night of Glamour: The GoldMine Era’.
E anochi diferente y unico aki a tuma lugar na Plaza Padu caminda cu esnan cu tabata presente por a disfruta di un anochi yena cu ambiente cu entretenimiento di DJ Sky, e bandanan local cu ta Buleria y D’-Licious y tambe como sorpresa Aruba su Soca Monarch, T-Money Tony Mingo, Maryann Geerman-Rodriguez, Ezra y tambe “It’s All About Love” Freddy Rasta cu a sa di anima e publico completo y asina duna e evento un toque peculiar. Kiwanis Young Professionals Aruba kier a tuma e oportunidad aki pa asina gradici sigur e companianan cu a sostene e evento aki y cu tambe a hasi esaki posibel y contribui por medio di paketenan ofreci. Un danki na Deloitte Dutch Caribbean, Renaissance Aruba Resort & Casino, Aruba Airport Authority N.V., RBC Royal Bank, Johnson’s Enterprises N.V., CIBC FirstCaribbean International Bank, ENNIA Feel secure, Banco di Caribe, Setar N.V., Aruba, CMB Caribbean Mercantile Bank N.V., Ace Hardware, WEB Aruba N.V., NotarisKantoor Rodriguez-Taekema, Dr. Casper Lacle, Refineria di Aruba N.V., Caribbean Overseas Ltd., The Ritz-Carlton, Aruba, Aruba Bank N.V., Bright Bakery. Tambe KYPA sigur kier a manda un palabra di danki na e companianan cu a sostene e evento aki di comienso y tabata encarga cu e parti di setup cual ta Elite Productions & Entertainment, Click Print Aruba y tambe Tropical Bottling Company por medio di su producto Grey Goose.
KYPA ta hopi agradeci na un y tur cu a contribui na e evento aki paso ta por medio di e fondo recauda na e eventonan aki, KYPA ta logra ehecuta diferente proyectonan durante aña. Dos proyecto cu sigur lo wordo realiza den e siguiente simannan ta un documentario di e tema di ‘Human Trafficking’ cu ta un colaboracion entre KYPA y Switch Foundation pa asina concientiza nos comunidad y specialmente e hobennan. E otro proyecto lo ta Placa Chikito cu ta un programa pa asina educa y concientiza e muchanan con pa maneha placa na un manera mas eficiente y efectivo por medio di lesamento. E proyecto aki ta hunto cu un di Aruba su autornan mas popular. Un biaha mas, masha danki y nos ta sigur cu e siguiente evento lo ta uno diferente y yena cu ambiente un bes mas.
Kiwanis Young Professionals Aruba a presenta: A Night of Glamour, The GoldMine Era
Despues di simannan di preparacion y anticipacion, Dialuna April 30, 2018, Kiwanis Young Professionals Aruba (KYPA) a tene nan evenemento pa recauda fondo ‘A Night of Glamour: The GoldMine Era’.


c: text/html

text:
Seguro di Malesa (plaka di malesa)
Mutatieformulier
1. Ki ora bo ta sigurá?
Ora bo presta trabou pa un dunadó di trabou den un relashon di servisio òf ku bo a aseptá personalmente i bo ta gana bou di e límite di sueldo.
2. Kiko bo mester hasi, ora bo bira malu?
Pidi bo dunadó di trabou un karchi di dòkter (un karchi hel). Ku e karchi di dòkter aki i un prueba di identifikashon, bo ta bai bo dòkter di kas.
3. Kiko ta sosodé ora dòkter deklará ku bo ta inkapas pa traha (A.O.)?
E ora ei, e dòkter ku a deklará esei, mester yena e fecha entrante kua bo a bira malu (A.O.) riba e karchi hel. Si bo ta malu (A.O.) pa mas ku dos dia, e di tres dia bo mester bai serka e dòkter di SVB ku ta kontrolá durante su oranan di ofisina. Mester meldu prome ku 10:00 mainta.
4. Despues di e promé dos dianan, e dòkter ku ta kontrolá pa Banko di Seguro Sosial ta determiná e inkapasidat pa traha.
Si bo no presentá na tempu pa kòntròl, bo no tin derechi mas riba plaka di malesa. Si bo no presentá na bo trabou riba e dia ku nan a deklarábo kapas pa traha atrobe, bo mester bai kontrolá e mesun dia ei na Banko di Seguro Sosial.
5. Kiko bo mester tene kuenta kuné semper, ora bo bai Banko di Seguro Sosial pa kòntròl?
Bai ku bo karchi pa mèldu enfermedat òf bo karchi di aksidente na trabou.
6. Kua ta bo derechinan, ora bo ta malu?
E ora ei bo tin derechi riba plaka di malesa, basta bo kumpli ku reglanan stipula.
7. Ki ora bo no por traha?
Ora ku, komo konsekuensha di un enfermedat durante 24 ora òf mas, bo no ta den kondishon pa traha. Ora ku temporalmente bo no tin mag di traha, pasobra bo mester hasi un investigashon médiko nesesario. Ora bo no tin mag di bai traha, relashoná ku peliger di infekshon pa otronan.
8. Serka ken bo ta haña bo plaka di enfermedat, ora bo no por traha?
Durante e tempu ku bo ta den servisio, bo dunadó di trabou ta obligá di pagabo bo plaka di malesa, riba dia ku normalmente bo lo a haña bo sueldo.
9. Entrante ki dia bo tin derechi riba plaka di malesa?
Pa e dia ku bo a mèldu malu i tambe pa e dos dianan siguiente, ta paga plaka di enfermedat, si e dòkter presente ku ta tratabo, ta haña ku bo enfermedat ta eksihí pa bo bai hòspital. Entrante e di tres dia despues ku bo a mèldu malu, ora bo no por traha komo konsekuensha di enfermedat. Si bo enfermedat, komo konsekuensha di e mesun kousa ta dura mas ku tres dia (tambe si den kaso ku atmishon na hòspital ta nesesario), ta paga e pago di enfermedat pa e tres dianan ya menshoná. Den kaso di embaraso, e trahadó hende muhé tin derechi riba pago di sueldo durante e 7 siman promé ku e fecha ku probablemente e ta duna lus i 7 siman despues (zwangerschapsverlof).
10. Kuantu e plaka di malesa ta?
E porsentahe ta 80% di e sueldo pa dia, sin tene kuenta ku bo ta mantené bo famia, bo estado sivil i estadia den hòspital.
11. Ki ora bo ta pèrdè bo derechi riba plaka di malesa?
Dos aña despues di meldu mesun malesa (ziekteoorzaak). Trahadónan ku ta traha ménos ku 5 dia pa siman ta sigurá pa solamente Seguro di Aksidente.
12. Kiko bo mester hasi pa bo risibí bo plaka di malesa?
Laga atministrashon di Banko di Seguro Sosial aprobá patras di bo karchi di kòntròl e periodo ku bo no por a traha.

robotstxt: allowed

filter: keep


text:
Minister van der Horst kier kita 70 trahadó for di trabou pa remplasá nan ku “uitzendkracht”
Ta pastechi regla pa kompinchi òf maneho di shouru?
Frakshon di Movementu Futuro Kòrsou (MFK) a wòrdu pone na altura ku Minister van der Horst ta planiando den sekreto un retiro masivo den nos sistema gubernamental.
Nos ta papia aki di no ménos ku 70 trahadó ku ta laborando ku dignidat tur dia pa por kria nan famia. Lo mas deskabeyá shouru ta ku e retiro aki no ta pa spar sèn, pero netamente pa remplasá nan ku “uitzendkracht”, kual probablemente ta di un kompania di un amigu òf pa benefisio personal.
Remplasando e empleadonan aki ku “uitzendkracht” lo kosta gobièrnu mas sèn pa luna, e úniko motibu ku nos por pensa ku e minister kier tuma e akshon aki ta pa sea benefisiá un bon amigu di dje òf e kier regla un pastechi pe, òf pa su benefisio personal. Ta alarmante kon un gabinete ku a mata nos pueblo ku medida ainda tin kurashi pa kontinuá lastimá nos pueblo ku tipo di aktonan sin moral asina aki. Paso un hende ku moral i rèspèt pa e mes no por ni pensa di hasi algu asina ku tata i mamanan di famia.
Esaki ta mustra ku ni e minister ni e gabinete aki no tin moral ni sentimentu pa nos pueblo i mas ainda pa e klase trahadó. Ta proba ku “uitzendkracht” lo kosta gobièrnu mas sèn pero aparentemente esei no ta importante pa e minister paso si mester paga mas sèn, e lo pasa mas medida kontra di nos pueblo pa asina haña sèn.
Meskos ku e plan ku e tin kontra di empleadonan públiko pa ku nan “loontrede” i plaka di vakashon, ku por sierto nos ta enfatisá atrobe ku posishon di frakshon di MFK ta keda ku no ta kontra di e medida aki i tur sobra medida nan ku e gabinete Whiteman kier tuma kontra di Pueblo di Kòrsou.
E akshon aki di van der Horst lo bai afektá alrededor di 70 trahadó ku tin nan añanan laborando den e aparato públiko i ku tur dia di nobo ta presentá na nan boka di trabou pa por kumpli ku nan famia.
Ta tristu pa mira kon Kòrsou tin un gabinete ku a buta moral un banda i ku ta wak solamente nan bienestar personal òf di nan amigunan.
Frakshon di MFK lo sigui e desaroyo aki di aserka i tambe lo wak e posishon di sindikato pa loke ta trata e situashon aki, paso sindikato mester ta e promé ku mester sali na defensa di e trahadónan aki.
Amerigo Thodé (MFK)
Kòrsou, 19 di novèmber 2015


text:
“AMOR I BALOR DI TRABOU” NA TUR OKASHON TA UN BENDISHON, PERO MESTER TIN TRATO HUMANO I TRABOU PA TUR HENDE SI!!!!
Sra. Jacinta Constancia parlamentario pa Movementu Futuro Kòrsou a asistí na e selebrashon ofisial di defunto Ciro Kroon (estatua pega ku SVB) pa frakshon di MFK ku por sierto tabata e úniko frakshon ku tabata tei presente di e demas partido(nan) ku tin representashon den parlamento di Kòrsou.
Prome di mei 2016 ta rekordá ku 60 aña pasa defunto Ciro Kroon a sòru pa awe nos por selebrá Dia di trahadó.
Na e okashon aki nos di Movementu Futuro Kòrsou a pone atenshon na un gran baluarte i yu di Kòrsou ku a nifiká hopi pa nos Pais. Sra. Jacinta Constancia ta di opinion ku esun ku tin un trabou ta un bendishon. Na mesun momento ta indiká ku pa esnan ku ainda no ta laborá e oportunidat pa ta bendishoná ku un trabou ta keda un responsabilidat ku gobièrnu tin di asumí pa asina e grupo desempleá aki tambe por wòrdu bendishoná ku un trabou den futuro.
No ta un sekreto ku tin un grupo muchu grandi di hende ku ta desempleá i ku ta kore riesgo di no por mantené su mes i famia desentemente. Ta imperativo pa e grupo aki por risibí empleo pa e stòp di keda purba na sobreviví dia aden dia afó. Mayornan ku tin di sakrifiká pa sobreviví. Sueldo(nan) ku ta leu for di loke ta konforme lei, stipulá.
Alabes tin e grupo di hende (trahadó) ku tin empleo i ta konfrontá abuso laboral den orario di trabou. Hopi ta trahadó(nan) ku tin di para 8 ora riba pia, otro (nan) ku tin di warda bùrt pa por bai orina, i alabes trahadó ku no por ninga di traha riba dia liber pasobra ta ser menasa ku lo pèrdè trabou. Grupo di trahadó sinta i/òf benta dilanti di negoshi parti pafó den break, pasobra no tin espasio den e negoshi apartá pa nan por sinta desentemente.
Hende ta pèrdè trabou sin motibu válido i ora nan yega entidat di gobièrnu ta komo sifuera nan preokupashon no ta importante. Tin hende ta traha 2 te 3 diferente trabou i konforme lei 8 ora ta pa traha, 8 ora pa rekreá i 8 ora pa drumi, den aña 2016 e repartishon aki hopi hende pa por sobreviví ya no ta kumpli ku esaki i ta di lamentá.
Ta importante tambe pa gobièrnu invertí den kurso/lès kapasitá e hubentut si realmente ke stòp di duna pèrmit bo mester tin hóben prepará kapas pa por asumí responsabilidat di trabou sino bo ta perhudiká e empresa ku despues por skohe tambe pa kore limpi bai laga Kòrsou.
Sra. Jacinta Constancia ta enfatisá ku selebrá di dia di trabou mester pone mas énfasis riba trato humano i apliká sanshon i/òf hasi e trabou(nan) den kuadro di lei pa garantisá un mihó atendementu ku hende.
Selebrá i pronunsiá palabra (nan) bunita pa loke ta trata labor no ta sufisiente sigur mirando kuantu ta hóben(nan) ku tin hamber pa ku un trabou i ta skohe na un otro forma pa krea su propio trabou ku hopi ta desaprobá sin buska pa sa mas leu.
Na final sra. Jacinta Constancia komo parlamentario pa Movementu Futuro Kòrsou ta duna di konosé na nos habitante(nan) ku ta bon pa semper balorá e trabou ku bo tin kual sea esaki ta, balorá bo trabou ku hopi amor. Sòru tambe abo ku tin trabou hasi tur bo esfuerso pa yuda un otro tambe yega kaminda abo a yega awe kontagia kada un hende ku bo palabra nan i splika nan ku nan mester buska un trabou pa por tin sufisiente pa biba desentemente.
Jacinta Constancia
Miembro di Parlamento pa MFK


text:
CARACAS, Venezuela- Yendri Sánchez, e hoben cu a inflitra den e huramentacion di Nicolas Maduro na 2013, a wordo haya sin bida den su cas na Ciudad Ojeda, Costa Oriental del Lago, estado Zulia.
Curpa di e homber di 30 aña di edad a wordo haya diadomingo den estado avanza di descomposicion y cu’n saco di plastic riba su cabes, segun e parti policial.
Sanchez, cu tabata bipolar y tabata sufri di skizofrenia, a bira conoci ora cu el a infiltra den eventonann manera Miss Venezuela, unda cu el a kita e corona for di Dayana Mendoza y den Copa America 2007, cu a wordo realisa na Venezuela, kitando e bala for di Lionel Messi.
Segun version di e bisiñanna, for di 1 di augustus nan no a wak Yendri Sanchez mas y e holo fuerte cu tabata sali for di e cas ta loke a alerta miembronan di e comunidad, cu a drenta den e cas y a bin haya e cadaver den descomposicion mara na man cu pia.
Hoben cu a infiltra den huramentacion di Maduro haya morto
CARACAS, Venezuela- Yendri Sánchez, e hoben cu a inflitra den e huramentacion di Nicolas Maduro na 2013, a wordo haya sin bida den su cas na Ciudad Ojeda, Costa Oriental del Lago, estado Zulia.


text:
Siman pasa nos tabatin e privilegio di bai Bonaire - nos isla Hermana, unda ami, Betty a traha di 1982-1997. Ki dushi e tabata pa mira hopi rumannan stima di antesnan, di nos mes edad, cu ainda ta na bida! Tambe hobensitanan cu awor ta lidernan den iglesia y ta camna fiel y firme den Senjor - manera e foto ta mustra. Ki un bendishon! Danki na un y tur cu ta bishita nos blog! Manda nos un comentario of encurashamento na: cjwmitesoro@gmail.com MA AWOR PA NOS MENSAHE CORTO FOR DI E PALABRA DI DIOS - lesa poco poco y cu hopi atencion!
Sunday, May 26, 2013
Siman pasa nos tabatin e privilegio di bai Bonaire - nos isla Hermana, unda ami, Betty a traha di 1982-1997. Ki dushi e tabata pa mira hopi rumannan stima di antesnan, di nos mes edad, cu ainda ta na bida! Tambe hobensitanan cu awor ta lidernan den iglesia y ta camna fiel y firme den Senjor - manera e foto ta mustra. Ki un bendishon! Danki na un y tur cu ta bishita nos blog! Manda nos un comentario of encurashamento na: cjwmitesoro@gmail.com MA AWOR PA NOS MENSAHE CORTO FOR DI E PALABRA DI DIOS - lesa poco poco y cu hopi atencion!
E CAIDA
Beibel ta cuminsa cu e siguiente declaracion aki: “Na e principio Dios a crea e cielonan y e tera. Y e tera tabata (of: a bira) sin forma y bashi, y scuridad tabata riba e superficio di e abismo, y e Spirito di Dios tabata move ariba e awanan.” Anto ta sigi cu e creacion di lus, y di e gran laman, di e gran continentenan, etc., etc.
Pa un mihor splicacion tocante e creacion, nos mester lesa Genesis, Capitulo uno y dos. Anto den e Capitulo tres nos ta haya e relato tocante di e caida den pica dor di Adam. Asina anto, e caida cu a causa e drentada di pica, tabata dor di un persona, y asina morto tambe a bini pa tur hende, pasobra tur a peca. Pues, e motibo pakico nos ta comete pica, ta pasobra nos tur ta nace cu e naturalesa pecaminoso ey menciona den Scritura. Y esaki ta berdad pa tur humano, y no ta importa di cual nacion, ni di color. Y no ta importa si nos ta bisti cu bisti religioso of no. E berdad ta keda cu no tin tin ni sikiera un solo persona den henter nos mundo, cu nunca ta peca. Pero, nos no ta scirbi esaki pa encurasha hende pa sigui biba den pica. Pero nos ta haci loke ta e boluntad di Señor nos Dios y Tata Celestial. Y esey ta, pa tur hende aki den Antiyas y den henter mundo por sabi cu e Yiu di Dios, esta nos Señor Jesus Cristo a carga nos picanan den Su curpa ariba e crus, pa nos libra di picanan por biba pa husticia; pasobra ta pa medio di Su heridanan nos a wordo cura. Segun Scritura, asina pronto cu Adam a desobedece Dios, pica a drenta den mundo. Y hende a bira corompi, cu e Señor a dicidi pa caba cu henter sivilisacion pa medio di un deluvio. Pero un persona yama Noë y su famia a scapa pa motibo cu Noë tabata un hende cu fe den Dios. Lesa Hebreonan 11:7. Y den 2 Pedro 2:5 nos ta lesa, cu Noë tabata un predicador di husticia. Siendo asina ta nifica cu tabatin den e hendenan cu a muri den e deluvio, esunnan cu a tende Noë predica tocante husticia, pero nan no a haci caso.
Nos a caba di yega for di un biahe di siete dia na e bunita isla di Bonaire. Y nos ta gradicido na Señor pa e keredornan cu tin ariba e isla ey. Pero te ainda ta keda e mayoria cu no ta hasi caso di e Palabra. Y ta sigui biba net manera cu Señor Jesus no ta existi mes. Mescos e ta aki na Aruba, y tambe na nos isla ruman di Curaçao. Ya ta mas cu sesenta añanan cu e Evangelio di gracia di Dios, ta wordo proclama den e tres islanan ruman aki.
E ta tempo pues, pa nos lanta fo’i soño encluyendo esunnan cu a profesa di a kere un tempo, pero cu ta bibando un calidad di bida cu ta contrario di e bon boluntad di nos Tata Celestial, revela masha cla mes den Scritura. Cu e spiertamentonan aki, e no ta nos proposito pa halsa nos mes como mihor cu otronan. Pasobra mescos cu tur nos rumannan stima rond mundo, nos ta den e lucha diario. Y corda bon, rumannan stima pa Señor Su mes, cu nos lucha no ta contra un y otro. Of manera Scritura ta bisa nos, cu: Nos lucha no ta contra carni y sanger, sino contra e gobernantenan, contra e podernan, contra e forsanan mundial di scuridad, contra e forsanan spiritual di maldad den e lugarnan celestial. Lesa Efesionan 6: 10-18.
Pone bon atencion cu lucha contra e gobernantenan no ke men nos gobernantenan civil, sino e gobernantenan satanico cu ta invisible pa sernan humano, pero no pa Señor. P’esey cu nos mester tuma of sea cu nos mester bisti e armadura completo di Dios, pa nos por risisti den e dia malo, y despues di a hasi tur cos, para firme., etc.
E ta intersante y importante cu Señor Jesus ta wordo yama e “e ultimo Adam”. Pues, tabatin e prome Adam di cual nos ta lesa su historia den Genesis, Capitulo dos y tres. Ma tocante Señor Jesus presenta como e ultimo Adam, nos ta haya den 1 Corintionan 15:45-49. Actualmente e curpa cu nos tin, ta relaciona cu e prome Adam cual a wordo forma for di e stof di tera. Pero un dia cada uno di esunnan cu ta kere di curason den nos Señor JesuCristo, lo tin un curpa manera esun di djE.
Y e increibel transformacion aki lo tuma lugar den un instante ora cu nos Señor lo bolbe pa busca nos. Cua nos? Cada persona cu a repenti y kere e Evangelio di henter su curason. O, sea obedecido awe, si bo ta uno cu pa prome bes ta tende y comprende e berdad di e Evangelio. Corda bon kico Scritura ta bisa nos: KEN CU INVOCA E NOMBER DI SEŇOR, LO TA SALBA.
E fotonan no kier a traslada di mi fotonan! Lo mi busca yudansa y bolbe purba y pone nan otro biaha! Sorry! E cabes aki cu a pensa pa 86 anja ta cansa y no por cu e tecnologia avansa di awe!! Te otro biaha - corda manda nos un email! Betty
Posted by Bicento & Betty Henriquez at 9:02 AM No comments:
Saturday, May 11, 2013
Poco dia pasa nos a pasa algun momentonan masha dushi na parti zuid di nos isla! Ki bunita e naturalesa ta eybandanan. Ami, Betty, ta asina gradicido na Senor cu mi por camna bon atrobe, sin dolor; despues di dos operacion di huep den dies luna for di otro y hopi terapi, mi por camna na canto di laman sin problema! Si Dios permiti, Dialuna mainta Bicento y ami lo biaha pa Bonaire, unda ami, a traha pa 17 anja y Bicento y su prome esposa, Ursula a bai varios biaha, pa Bicento predica den e iglesianan ey, pues nos tur dos tin hopi amigonan y rumannan ey! Ma nos lo hospeda serca dos famia. Lo ta manera un "ayo" na nos isla stima, pasobra probablemente lo nos no por biaha mucho mas, deber di nos edad halto! Wel, nos kier biahe ey, mientras ainda por!
Sigui awor cu nos pensamentonan for di Scritura tocante loke e ta bisa nos di "E DIA DI SALBACION"
Dia tras dia nos por tende of lesa di almanan precioso cu ta muri di un of otro manera. Algun ta muri na edad halto despues di un tempo di enfermedad. Otronan ta muri na edad mediano of otronan siendo hoben ainda. Hopi ta muri inespera via atake cerebral of di curason. Otronan ta via accidente, sea causa pa nan mes culpa, of pa culpa di otro. Masha hopi hende ta muri via crimen, etc., etc.
Scritura ta spierta cada uno di nos, na e manera aki: “Hende ta destina pa muri un bes, y despues di esey pa enfrenta huicio (of sea huzgmento)”. Amigonan di tur edad; con cu nos mir’e, y con cu nos bir’e ; aki tur hende di mundo ta enclui. No ta importa di ki nacion, of di ki color, of sea homber of mohe. Pasobra e Palabra di Dios ta enfaticamente cla, cu morto ta bini pa cada uno di nos. Pero nos mester gradici nos Tata Celestial cu e declaracion tocante morto y e huicio cu ta sigui, no ta stop eynan. Pasobra e ta sigui bisando: Asina, Cristo tabata sacrifica un bes so, pa kita e pica di hopi hende; y E lo aparece pa di dos bes; no pa carga pica, ma pa trece salbacion na esunnan cu ta sperando p’E. Lesa sin falta Hebreonan Capitulo Nuebe.
Y e proposito pa lesamento di e Scritura menciona ta, pa nos por yega na e conclucion cu tur e promesanan di mas precioso cu nos ta haya den Beibel, ta dirigi na cada uno di nos, den henter mundo. Y si un di nos desprecia e increibel declaracionnan ey, no ta hende nos ta desprecia, sino Señor Su mes, Kende no a spaar ni Su unico Yiu, ma El a dun’e pa cada uno di nos. Y den un caso asina ta esun cu rechasa e gran salbacion aki, lo enfrenta condenacion eterno. Un otro porcion di Scritura cu ta spierta nos tocante e mes un berdad aki, ta den e Buki di Romanonan Capitulo Dies. Nos ta recomenda na cada persona cu ta lesa e mensahe aki, pa bo lesa e Capitulo Dies di Romanonan. Cuminsando cu e versiculo ocho, nos ta haya e contesta pa preguntanan hasi, of por wordo hasi. Anto e ta bisa nos lo siguiente: Ma kico e ta bisa? “E palabra ta serca di bo; e ta den bo boca, y den bo curason, esey ta, e palabra di fe cu nos ta proclamando. Cu si bo ta confesa cu bo boca, “Jesus ta Señor”, y ta kere den bo curaso cu “Dios a lamt’E for di morto, bo lo ta salba. Pasobra ta cu bo curason bo ta kere, y ta hustifica, y e ta cu bo boca cu bo ta confesa y ta salba. Manera Scritura ta bisa, cada uno cu confia den djE, nunca lo wordo poni na berguensa. Pasobra no tin diferencia meimei Judiu y Paganonan – e mes Señor ta Señor di tur, y ta bendiciona ricamente tur cu ta yam’E. Pasobra cada uno cu yama na e nomber di Señor, lo ta salba.”
Anto ta sigui e spiertamentonan solemne aki. Con un persona por sclama pa ayudo na uno den kende nan no ta kere?
Y aki amigonan y co-cuidadanonan, homber y mohenan di tur edad di comprendemento. Esaki ta realmente un problema grandi den henter mundo, encluyendo nos aki den Antiyas Hulandes. Si un persona no ta pone Su fe den Señor Jesus, pa e por haya pordon di picanan; por tin dos motibo. Uno ta, cu e nunca a tende cu Jesus a biba, y a muri, y a resucita pa e por haya pordon di tur pica y bida eterno como promesa di Esun cu no por gaña. Y e di dos motibo ta; cu el a tende, pero pa un of otro excusa, e no tin interes. Sigur cu tin otro argumento tocante e dos puntonan ey. Pero pa e autoridad di acuerdo cu e Palabra di Dios, nos por bisa cu E EVANGELIO bendiciona di Señor, a wordo proclama duro y cla den e islanan aki pa hopi añanan. Tanto ta den campañanan unda e Evangelio a wordo proclama hopi cla mediante varios sirbidornan di Señor. Y tambe via literatura y testimonio personal di keredornan, etc., etc.
Y pa ultimo: Nos a caba di mira via Television e coronamento di un Rey. Practicamente henter mundo sabi cu awor cu Hulando tin un Rey. Y ya ta mas cu dos mil añanan cu e Evangelio di e Rey di Reynan ta wordo proclama den henter mundo. Sinembargo e mayoria rond mundo, incluyendo Aruba, NO ta reconoce e berdadero Rey cu tin e poder den cielo y ariba tera. P’esey nos ta haya e pregunta aki den Beibel, cual ta contesta su mes bisando: “Mira pa boso no rechasa Esun cu ta papiando cu nos for di cielo.” Lesa Hebreonan 12:25-28. Pasobra si e hendenan ey no a scapa ora cu nan a rechasa Esun cu a spierta nan ariba tera, con nos lo por scapa si nos bira lomba pa Esun Kende ta spierta nos for di cielo?
Posted by Bicento & Betty Henriquez at 2:12 PM No comments:
Wednesday, May 1, 2013
EXAMEN
Pasamento di examen ta algo comun den henter mundo; y na e mes un tempo hopi importante pa bienestar di tur hende den henter mundo. Dependiendo den cual rango di trabao un persona ta scohe, un estudio por tuma basta añanan y hopi sacrificio. Ma e tempo di mas importante ta e dia di examen y e resultado.Pero den e mensahe simpel y cortico aki, nos kier presenta e examen di mas importante cu cada uno di nos mester haci prome cu ta laat. Y na un manera masha particular, e ta pa cada uno cu ta considera su mes di ta un Cristian.
E Apostel Pablo scirbiendo na e Iglesia di Dios cu tabata den Corintio, a comparti na nan (y nos awe) e doctrinanan cu ta valido awe pa nos, mescos cu e tabata pa e keredornan e tempo na Corintio y Achaia (Akaya). Nos ta combida cada persona cu ta lesa e mensahe cortico aki, pa bo tuma tempo pa lesa e dos cartanan aki scirbi na keredornan, mescos cu nos, na e Iglesia di Corintio. Y den e dos cartanan aki nos ta haya spiertamentonan y reprendementonan hunto cu e promesanan di mas precioso cu ta posibel.
Ma awor, e Apostel ta duna e rumannan den Cristo, of sea; tur cu ta bisa cu e ta un Cristian. (Algo similar cu tin aki na Aruba, Curaçao y Bonaire), e siguiente spiertamento aki: “Examina boso mes pa mira si boso ta den e fe; pone boso mes na prueba. Boso no ta realisa cu Cristo Jesus ta den boso – cu exepcion claro cu boso a faya e prueba?”
Amigonan y rumannan den Cristo; e spiertmento aki, cu e Apostel Pablo a scirbi na e Iglesia di Corintio mas cu dos mil añanan pasa, ta valido pa nos aki na e islanan di Antiyas mescos cu e tabata pa e Iglesianan na Conrintio e tempo.
Pone atencion na e posibilidad di no pasa e test. Anto e pregunta aki por bin, of sea cu algun hende por hasi e pregunta aki. Con mi por test mi mes? Tempo cu e Apostel a scirbi na e Corintionan, nan no tabatin un Beibel manera nos si por tin awe. Awe nos por examina nos mes lesando y scudriando Scrituranan. Por ehempel, nos por habri un Beibel, y lesa claramente cu: “Bou cielo no tin otro nomber duna na hende, ma medio di cual nos mester wordo salba.” (Echunan 4:12) Of, nos por lesa: “Pordon di picanan ta wordo proclama den e nomber di Señor Jesus.” Ademas nos ta lesa cu: “Sin repentimento, no tin pordon.” Anto hasi nos mes e pregunta: Mi ta kere cu di curason mi a repenti di tur pica, y a pone mi fe den Señor Jesus? Mi ta kere di henter mi curason, cu e Spirito Santo ta biba den mi for di e momento cu mi a kere den Señor Jesus? Corda bon rumannan den e fe; cu e Apostel Pablo a spierta e rumannan na Corintio, pa nan pone nan mes na prueba, y e mes un spiertamento ey ta valido pa nos awe, tanto ta aki na Aruba, como e otro islanan. Pone atencion cu e spiertamento na e Corintionan tabata pa nan examina nan mes, pa mira si nan ta den e fe, y pa nan purba of test nan mes, etc., (Lesa 2 Cor. 13:5-10)
Y un recordatorio na tur e rumannan, na unda parti cu cada uno por ta. Nos ta wordo spierta hopi cla den Scritura, cu den mundo nos lo tin afliccion, ma cu nos mester tin confiansa, pasobra Señor Jesus a vence e mundo. Di cual sorto di afliccion Scritura ta spierta cada uno di nos aki?
Nos ta combida cada persona cu lesa e mensahe corto aki, pa bo tuma tempo y lesa Juan Capitulo 17. Aki nos por lesa e oracion cu nos Señor a hasi net prome cu Su morto ariba un crus, pa Su sirbidornan e tempo, y pa nos cu ta keredornan awe. Anto pone atencion cuanto bes nos Señor ta menciona “E mundo”. Y aki esey no ta nifica e tera solamente, ma e habitantenan di e mundo, y particularmente, e sistema di mundo.
Kico ta e sistema di mundo? Esey ta inclui tur e sistemanan di bida cu te asta ariba e pida baranca aki cu yama “Aruba”, nos ta experimentando. E lucha pa rikesa y mas rikesa, bistimento of desnudes, etc., etc. Placer, y mas placer. Mientras cu e Spirito Santo ta spierta nos mediante Scritura cu: Si nos tin pa come y pa bebe y pa cubri nos curpa, laga nos sea contento cu esey. Pasobra esunnan cu kier bira rico ta cai den tentacion y den trampa, y den hopi deseo loco y perhudicial cu ta hasi hende sink den ruina y destruccion. Pasobra e stimacion di placa ta un rais di tur sorto di maldad. Algun hende golos pa placa, a dwal of desvia for di e fe, y a traspasa nan mes cu hopi afliccion. Anto nos ta wordo spierta, cada uno di nos cu ta kere den nos Señor cu henter nos curason, pa nos hui for di tur e cosnan ey, y pa nos persigui pa husticia y reverencia pa Dios, y pa fe, amor y perseverancia, etc. (Lesa 1 Timoteo 6:1-16 sin falta). Pasobra e spiertamentonan ey ta pa cada un di nos como keredornan, pa nos examina nos mes.
Posted by Bicento & Betty Henriquez at 8:38 AM No comments:
Subscribe to: Posts (Atom)


text:
AMSTERDAM, Hulanda- Aña pasa polis a saca 130 mucha for di situacionnan di abuso, despues di a haya materialnan di pornografia infantil. E cantidad di meldingnan tocante pornografia infantil ta sigui subi, na un paso explosivo. Esaki ta basa ariba e cifranan di ‘Bestrijding Kinderporno en Kindersekstoerisme”
Na 2017 polis a haya un cantidad di 180 mil melding di subimento y/o bahamento di pornografia infantil (probablemente) door di usuarionan Hulandes. E subida, segun polis, tin di haber cu e demanda creciente pa pornografia infantil riba internet y un miho reconocimento di e material.
Den 130 caso a logra identifica un victima Hulandes. Esaki a conduci na e aresto di 380 sospechoso, segun e coordinador Hulandes di e team policial, Ben van Mierlo. “Ta trata aki di meneernan di gym cu tabata tinn potrenan di un mucha, cu pa largo tempo tabata abusa di su nietonan of muchanan di bario”.
Hopi di e meldingnan ta procedente di Merca. Si companianan Mericano di tecnologia descubri cu pornografia infantil ta wordo distribui via di nan sistema of ta wordo gesave den Cloud , nan tin e obligacion di meld esaki na e National Center for Missing and Exploited Children, cu nan su turno ta duna e melding na e paisnan envolvi. Polis tambe ta haci nan investigacion ariba sitionan oscuro di internet, y tambe nan ta haya tipsnan for di departamentonan policial den exterior.
Fuente: https://nos.nl
Polisnan a logra saca 130 mucha for di situacionnan di abuso sexual
AMSTERDAM, Hulanda- Aña pasa polis a saca 130 mucha for di situacionnan di abuso, despues di a haya materialnan di pornografia infantil. E cantidad di meldingnan tocante pornografia infantil ta sigui subi, na un paso explosivo. Esaki ta basa ariba e cifranan di ‘Bestrijding Kinderporno en Kindersekstoerisme”


text:
Director doño di Second Home Mondial Victor Poppenburg a tene un reunion di cortesia cu Minister Plenipotenciario Guillfred Besaril. Second Home Mondial ta un network y marketing di real estate exclusivo pafor di Hulanda.
Durante e combersacion Sr. Poppenburg a duna un relato na e mandatario di su compania y ki plannan e tin pa cu Aruba. Segun Poppenburg un parti e poblacion di Hulanda door di edad halto y cu nan pensioen, ta orienta na mes riba e posibilidad pa establece nan mes permanente of pa un periodo temporal riba e tres islanan ABC.
Second Home Mondial ta den combersacion cu diferente partnernan na Aruba pa posibelmente yega na organisa en cooperacion cu TUI biahenan di orientacion na Aruba. E biahenan aki ta pa informa e interesadonan y turistanan sin ningun compromiso riba e reglanan pa establece nan mes na Aruba.
Segun sr. Poppenburg e ultimo cuater lunanan e interes ta hopi grandi, sigur den combinacion cu un acomodacion na un hotel. E plan ta pa planea e prome biahe di orientacion ta planea na april 2018. Sr. Poppenburg a acentua e importancia di e proyecto aki pa traha hunto cu partnernan di confiansa, manera e Gabinete di Minister Plenipotenciario di Curaçao, e Gabinete di Minister Plenipotenciario di Aruba, ATA y PricewaterhouseCoopers.
Minister Besaril a bisa sr. Poppenburg cu e proyecto por ta positivo pa Aruba y cu unda por semper e por conta riba ayudo y sosten di Cas di Aruba.
Potret ta cortesia di Cas di Aruba


text:
Compas
Compas ta un instrumento di nabegacion pa haya direccion parti nort. E tradicion compas magnetico ta consisti di un magnet colga, cu bo ta hay'e bou di e influencia di magnetico di tera den un cierto direccion, na unda ta bira posibel pa indica e nort magnetico (Nm) y suit magnetico (Sm).
E aplicacion specifico di un compas di magnet ta inclui un gimbal pa uzo den e boto, conoci como compas di barco.
1. Si no ta existente den e lista di vocabulario di Papiamento ta libremente di cambi'e y pone den e otrografia corecto.


text:
ORANJESTAD – E deporte di baseball ta goza di un acogida grandi e ultimo anjanan mirando cuanto hungador professional Aruba tin den diferente organisacion di MLB. Y e temporada di Little League ta e organisacion cu ta carga e deporte di baseball infantil na Aruba. Den un stadion Nadi Croes/Crismo Angela na Santa Cruz yena completamente cu mucha y mayor cu a bin pa e gran apertura di e campeonato 2018. Tur 3 liga di Aruba a uni pa asina duna inicio di e temporada cu un bunita desfile di tur ekipo. Di softball di damas te na e hobenan di Senior league a duna presencia.
E campeonato e anja aki a ser dedica na Sr. Braulio Wester, un baluarte den e deporte di baseball Little League pa su dedicacion voluntario na e deporte cu anja pasa a bai laga nos. President di Aruba Center League Sr. Cai Cai Williams a anuncia cu e liga central lo ricibi e nomber official di awor en adelante Liga Central Braulio Wester asina dunando honor na un persona cu a contribui grandemente na Aruba Center Little League y a dedica su bida na e deporte di baseball Little League na Aruba.
Minister di Deporte Sr. Dangui Oduber a haci entrega di e reconocimento na e yiu homber Sr. Adry Wester cu a ricibi e honor na nomber di famia Wester. Di es forma aki Minister di Deporte a duna inicio na e campeonato nobo cu e sake di prome bala unda e catcher Sr. Distefano Wernet actual presidente di Lotto Aruba y Sr. Adry Wester a fungi como e bateador.
Nos di Sports Zone Aruba y Baseball Aruba kier a desea tur organisacion tur clase di exito pa e temporada nobo.


text:
Direktor General di aksesibilidat ta finalisá bishita na Sint Eustatius
Direktor General di aksesibilidat na e ministerio di Infrastruktura i Maneho di Awa (I&W), señor Mark Frequin, riba djaweps promé di mart 2018 a finalisá su bishita na Sint Eustatius. Frequin i su delegashon ku ta konsistí di konseheronan di e ministerio di Asuntunan Interior i Relashonnan den Reino (BZK) i Infrastruktura i Maneho di Awa tei huntu riba un bishita di trabou komo representantenan di e ‘grupo di trabou Hulanda Karibense- Stuurgroep CN’.
Durante su bishita na Sint Eustatius Frequin a bishitá vários proyekto di infrastruktura i medio ambiente manera prosesamentu di sushi, haf, Fort Oranje, e proyekto protekshon di klef Bay Path i rekonstrukshon di kasnan afektá pa orkannan Irma i Maria. A papia ku tim di maneho di Nustar, St. Eustatius Utilities Company (STUCO) i departamento di asuntunan sosial di RCN (SZW). Tambe tabatin un rekorido di áreanan di klef banda di e pista di aterisahe di FDR Airport, ku ta afektá pa eroshon.
Tambe tabatin un enkuentro ku Mike Franco i Mervyn Stegers, respektivamente komisario di gobièrnu sentral i su suplente pa papia tokante di proyektonan di rekonstrukshon despues di orkannan i otro proyektonan. Frequin a informá ámbos persona ku di parti di gobièrnu sentral ta ofresé sosten tékniko ku ta nesesario pa yuda Sint Eustatius.
“Sint Eustatius ta den un estado di rekuperashon. Nos a tuma nota ku algun proyekto di infrastruktura i medio ambiente ta importante pa desaroyo di e isla. Nos ta traha huntu ku otro pa logra e metanan aki’, Frequin a bisa. Ora e regresá Hulanda otro siman e direktor general lo kompartí su eksperensia ku su koleganan di e grupo di trabou Hulanda Karibense. Esaki ta un grupo di ámtenarnan tòp di vários ministerio ku ta reuní regularmente pa papia tokante proyektonan i invershonnan pa Saba, Sint Eustatius i Boneiru, pa asina sòru pa un aserkamentu strukturá i kordiná.
Frequin a kontinuá su bishita di trabou na Boneiru ku ta su último stòp kaminda e lo papia ku vários persona i organisashon i ku representantenan di gobernashon di Boneiru.


text:
Diaranson ultimo e di dos grupo di funcionarionan di Departamento di Aduana, di seccion Aeropuerto y seccion Waf, cu ta traha principalmente cu biaheronan a ricibi nan certificado di Mi Compromiso cu Aruba.
Departamento di Aduana pa un tempo caba tabata den conbersacion cu diferente stakeholders pa asina mehora e comunicacion y servicio pa y cu biaheronan.
Durante e training e duaneronan a ricibi “tools” pa eherce nan trabounan den un forma mas eficiente y servicial sin kita e meta cu Aduana tin di cumpli cu ne. E tarea primordial di e trabounan di Aduana ta pa cobra invoerrechten y accijns, pero tambe salvaguardia e interesnan di pais Aruba riba e terenonan di salud publico, medio ambiente, seguridad y economia. E trabounan aki cu Aduana ta eherce ta wordo hasi door di eherce nan control e.o na frontera.
Durante e training nos funcionarionan a siña tacticanan con pa bai “the extra mile” na momento cu ta hectisch y tin situacionan cu tin di haber cu stress. Banda di esaki e funcionarionan a bin cu ideanan, solucionan y puntonan di mehoracion cu lo wordo treci dilanti na e stakeholders pa asina por mehora e fluho di pasahero y e experiencia di nos biaheronan.
Departamento di Aduana ta felicita tur funcionario di Aduana cu a asisti e training aki pa participa activamente y duna di nan parti pa sigui desaroya nan mes y e calidad di servicio brinda na nos biaheronan.


text:
Scarcedad di camber pa studiante na Hulanda
Den Haag – Minister Plenipotenciario, sr. Guillfred Besaril, ta keda enfatisa na tur e studiantenan di Aruba cu kier bini Hulanda na 2019, cu ta sumamente importante pa nan inscribi nan mes pa un camber prome cu dia 1 di November proximo.
“Scarsedad na camber pa studiante ta urgi accion tempran!”
LSVb a yega na e conclusion aki basa riba e asina yama Landelijke Monitor Studentenhuisvesting. Segun LSVb Gobierno atravez di e diferente gemeenten lo mester contribui mas cu construccion di camber pa studiante. Segun e organisasion na e momento aki tin un scarsedad di 40 mil camber pa studiante.
Otro punto den e articulo ta cu pa aña e cantidad di studiantenan internacional – dus pafor di Hulanda – ta conociendo aumentonan grandi. Pa otro aña por ehempel lo bai conoce un aumento di casi 32 mil studiante! Segun “Kences” cu ta e centro di experticio riba vivienda pa studiante, e necesidad pa camber bou di grupo di studiante internacional ta basta cronico, p’esey lo mester construi y renoba hopi mas camber. Specialmente Delft y Wageningen ta hopi popular bou di estudiantenan internacional, segun Kences.
Enbista di e seriedad di e problema, Minister Besaril ta keda haci un apelacion grandi na e studiante cu ta pensa pa bin studia na Hulanda pa inscribi na tempo.
“Arubahuis ta haya e lista di studiante cu ta bin Hulanda un par di siman prome cu nan subi avion. Na e momento cu bo yega Hulanda y bo no tin camber of lugar di keda, ya caba bo ta hopi laat. Banda di esnan for di Aruba tin miles di studiante di Hulanda mes y manera bisa den e articulo den De Telegraaf, otro miles di studiante internacional, cu ta busca un camber mescos cu e studiante di Aruba.” Minister Besaril ta remarca.
Relaciona cu e topico aki Minister Besaril ta mustra riba e serie di articulo cu Arubahuis y e mentornan a bini ta saca den medionan di comunicacion na Aruba riba e problematico di camber pa studiante den e diferente ciudadnan na Hulanda.
Tambe tur e informacion aki ta disponibel riba:
- e website di Departamento di Enseñansa di Aruba
> ea.aw > Arubalening > Studia na Hulanda > Huisvesting
- e pagina di Facebook di Arubahuis
> @Onderwijszaken Arubahuis
Info / Contact
Pa mas informacion por tuma contacto cu:
> Kabinet van de Gevolmachtigde Minister van Aruba – Arubahuis


text:
Kore kore tras di papel
Danki na e kabesante di e restorashon, Johnny Craane, pa bolbe registrá Stormvogel bèk na Boneiru. E boto a risibí su nòmber original B 184, e mesun nòmber ku e tabatin na 1951. Ora ku tabata salbaguardiá dokumentonan bieu di Stormvogel, nos a dal den e dokumento aki ku segun edat a bira hel. E ta mustra ku na 1993 kapitan Martins Felida a bolbe registrá e boto na Kòrsou komo Rosalinda, # NC 992. Ken Rosalinda tabata i dikon Felida a hasi esaki? Si tin hende ku tin informashon, por fabor komuniká ku nos na This email address is being protected from spambots. You need JavaScript enabled to view it.. Despues, na Kòrsou, a bolbe kambia e nòmber bek pa Stormvogel.
Un éksito rotundo!
Mas di 150 hende a atendé e pa-promé-bia festival di pelíkula marítimo di Boneiru. Esaki tabata 14 di yanüari 2017 na Plaza Beach Resort. E kos mas notabel di e anochi tabata honra seis nabegante di e tripulante original di Stormvogel: e último boto di karga ku tabata nabegá entre e islanan ABC.
Esnan ku a risibí un Premio di Logro pa Periodo di Bida tabata Ismael Soliano, kapitan; trahadónan riba dèk Lucio Soliano i Balentine Frans, i trahadó di boto Buchi Felida ku tambe a nabegá e boto durante su promé prueba riba laman, despues di a introdusié na 1951. Luis Coffi, e kòki riba e barku i Jan Felida, trahadó di boto, no por tabata presente pero tambe a risibí premio.
E multitut ku a yena e sala, tambe a disfrutá di mira Stormvogel Rising i Vanishing Sail. Tur dos pelíkula ta storianan di personanan ku ta salbando e tradishon di traha boto trahá di palu den Karibe. Fundashon Patrimonio Maritimo Boneiru ta gradisí e negoshinan lokal ku generosamente a duna fondonan pa hasi e festival di pelíkula un éksito. Ta trata tambe di: ABC Marine, Boto Blanku, Budget Marine, Don Andres NV, Harbour Village Marina i Wanna Dive. Un danki speshal na Plaza beach Resort pa pone disponibel su sala di konferensia pa e festival di pelíkula. I Sign Studio pa su gráfikonan i sosten den diseño. I masha danki na e festival su tim di voluntarionan entusiasmá kual ta: Michiel van Bokhorst, Hettie Holian i Francois van der Hoeven.
News flash
Stormvogel restoration support
2 June 2016 - From: The Bonaire Reporter
In April, Fonds Voor Cultuur Participatie (Funds for Cultural Participation) in the Netherlands awarded Fundashon Patrimonio Marítimo Boneiru (Bonaire Maritime Heritage Foundation) €56,022 ($63,610) for Project Stormvogel. The foundation has been seeking funds for the historic restoration of Stormvogel, the last of the sailing cargo boats of the ABC Islands. The 45-foot ship, built in Bonaire in 1951, was rescued from a backwater in Curacao where it was rotting.
Sailors of the past
16 March 2016 - From: All At Sea
Enter the elegant foyer of the new seaside Terramar Museum in downtown Kralendijk, Bonaire and you greeted by stunning images from the maritime past—young Bonairean deckhands daringly diving from tops, burly dock workers moving heavy cargo at the Handelskade in Curaçao, and majestic three-maste ships at anchor in Oranjestad, Aruba.
Stormvogel rising
1 December 2015 - From: Ohio State University Alumni Magazine
It all started with a phone call from a stranger on the neighboring island of Curaçao. “I’ve been pumping out water once a week for three years from Stormvogel (Storm Bird). I was wondering if you could help me save this boat,” explained François van der Hoeven. (He had discovered me — a transplant on the southern Caribbean island of Bonaire for the past seven years — through an article I’d written for WoodenBoat Magazine.)


text:
Ata aki e ganadonan:
Turismo pa Turks & Caicos, Belize, St. Lucia, Antigua y Barbuda, Jamaica, Republica Dominicana, e costa Caribense di Mexico y Cuba, tur ta desaroyando nan mes y ta floreciendo fantasticamente.
Con por ta otro si cerca nos competidonan aki inversionistanan ta construyendo e hotelnan di mas bunita y di mas fabuloso, y esaki den nan mayoria cu capital Spaño, Arabe, Chines y Mericano.
Durante e ultimo 10 añanan e producto hotelero a cambia substancialmente, y awendia TUR COS den cualkier hotel moderno ta hopi diferente, compars cu e producto hotelero di añanan 60 y 70 di siglo pasá (!!), manera esaki, pues e producto hotelero, tabata ser ofrecí door di cadenanan renombrá di e tempo ey,
manera Holiday Inn, Hilton, Sheraton y InterContinental.
Realidad ta cu awor ya a pasa pa historia e cambernan minisculo di 28 meter cuadra, e tapijtnan vies, e “wall-to-wall carpeting” den e cambernan, e bañonan chikito cu un combinacion di ducha (douche) y bañera (badkuip).
Ya bo no ta wak mas e balconnan chikito, bashi y sin gracia, tampoco e gangnan smal y preta entre e cambernan, of e coffeeshopnan estupido y e restaurantnan “all-purpose” (restaurantnan chapo y ya for di moda, sirbiendo desayuno, almuerzo y cena, y cu ainda lo bo topa na gran cantidad den nos hotelnan anticuá, contrario na e hotelnan nobo y moderno, cu nan restaurantnan sirbiendo especialidadnan, manera un “bistro” cu su especialidadnan Frances; un restaurant “all-purpose” lo desea di ta tur cos pareu, pero no tin e capacidad at all pa esey), cu a lo mejor ta sirbi platonan hopi mediocre, compañá ademas pa un servicio malo y poco amistoso.
E areanan di recepcion (“lobby”) y e frontdesknan cu rijnan largo di espera, tambe ya a pasa pa historia.
E producto hotelero nobo y moderno.
E producto hotelero nobo, moderno, particularmente den e asina yama “resort-hotel”-nan (hotel unda e huesped ta pasa su vacacion durante 1 of 2 siman, contrario na un hotel comercial), ta consisti entre otro di “jr. suites”, siendo e cambernan di mas chik
ito di 61 m2, y ademas e suite-nan regular mes, villanan, pabeyonnan y condominionan estilo penthouse condo’s, tur cu nan propio facilidadnan di cushina, mobilario di camber “residencial” (mobilario cu ta inspira trankilidad manera cu lo bo kier tin e den bo propio hogar, cu colornan neutral, hopi gris, y en todo caso no tropical “bruto” manera antes un camber tabata wordo prepará cu colornan fel manera blauw, berde y corá ), vloernan cu marmol (marmer), e azulehonan di mas bunita, of otro material moderno, bañonan grandi cu un baño di spa apart, balconnan completamente ekipá (“ingericht”) cu e mobilario di pafor di mas bunita, PLUS cu un asina yama “sky pool” (piscina, parti di e balcon, cu ta parce manera e ta “zweef”), aparatonan di television smart, aparatonan tablets, sistemanan di entretenimento pa musica y pelicula segun e gusto individual, suitenan “swim-up” (cu acceso via rio cu e piscina), restaurant-nan cu ta ofrece experiencianan culinario fascinante, y cushinanan “fusion” (cushinanan cu ta mescla diferente manera di preparacion cu otro, por ehempel e cushina Frances cu e cushina Japones/Chines) cu nan chief-cooknan di calidad Celebrity y Star, marina-nan (facilidad di mara yatenan na pier) y yacht club-nan, e mihor spa-nan, camanan y sobre-camanan y lakennan di un calidad supremo, piscinanan gigantesco, servicio di butler, y areanan di recepcion (“lobby”) cu a bira centronan di entretenimento.
E ideanan tras di diseñonan di hotelnan, nobo y moderno, ta fascinante, pero aki na Aruba ainda nos a keda sinta cu un producto hotelero totalmente anticua di
siglo pasa, mientras cu tur rond di nos e hotelnan di mas fantastico y fabuloso ta wordo construi ……. ainda bo ta haya straño y inexplicabel cu Aruba ta keda leu atras pa motibo di un serie di hotelnan desecha y di categoria dos of tres??
Wel, ami si no!!!
Un potret ta papia mas cu mil palabra
Bisando esey, lagami mustra nos lectornan algun ehempel di magno inversionnan nobo den area di Caribe….. y tur esaki ta socede bao di nos nanishi……y no ta capta atencion di nos ilustre ministernan, sea cu nan ta carga nomber di Mike Eman, di Otmar Oduber, of di Mike de Meza; sea nan no sa di e situacion aki, of –pio ainda – no ta importanan un bledo, y no ta interesanan……y nan no tin y no ta tuma tempo pa esaki tampoco! ……..e propio interesnan y e propio saco tin prioridad, ta pa esaki so nan lo tin tempo!!
Permitimi reproduci potret- y descripcionnan di un di e inversionnan nobo cerca nos competidonan, manera esakinan a wordo presenta door di e partidonan envolvi.


text:
Un siman deportivo y celebracion Siman di Polis ta inicia awe 10 augustus 2018
ORANJESTAD, ARUBA: Diahuebs 16 di Augustus 2018 ta e ‘Dia di Cuerpo Policial Aruba’. Cuerpo Policial Aruba tin un programa prepara pa su miembronan. Un siman deportivo, social y entertenimento. Tur cos lo sosode den 1 siman cuminsando desde 10 pa 18 augustus 2018.
Pa e Siman di Polis Aruba e aña aki a forma 6 grupo cu lo bai bataya contra otro den diferente eventonan deportivo y social. Lo bai tin diferente deporte cu nos coleganan mester competi contra otro manera bowling, softbal, voetbal, seso sport, domino, biljart y volleybal. Esaki ta pa formalisa e union entre e miembronan di Cuerpo Policial, pero tambe como preparacion pa e ‘Korpsweek’ na Bonaire cu lo tuma lugar den luna di October proximo.
Riba e dia special di 16 augustus 2018. Ta e dia di Cuerpo Policial Aruba riba e fecha aki lo tin un santo sacrificio di misa na iglesia Fatima na Dakota.
Bureau Communicatie Voorlichting en Preventie lo tin e tarea pa informa nos comunidad di cada paso cu tuma lugar durante e siman di celebracion aki. Por sigui tur aconticimento ariba nos rednan social y por follow nos ariba Facebook.com/Korpspolitiearuba
Danki na nos comunidad pa e sosten y apoyo duna durante e 32 añanan hunto cu nos comunidad nos ta sigui padilanti. Nos ta bo AMIGO POLIS.


text:
LEALDAT
-
Filemon 8
Close
UN BON PALABRA
Laga nos buska e bon palabra di Dios pa lanta esnan abatí
ILUSHON ÓPTIKO
E atvertensianan di Dios ta pa protehá nos, no ignoránan
GRASIA SUFISIENTE
Dios mi ta komprendé ku lo mi sigui ta débil, pasobra Bo propósito ta pa glorifiká Bo pa medio di e debilidat akí
IMPUSIBEL PA DIOS?
Prediká na tempu i foi tempu
KOMPARTÍ HESUS KU OTRO
Nos no ta kansa di kompartí e Evangelio di Hesus
BON NOCHI
Konfia den Dios ta garantia pa deskanso
HASI ORASHON NA DIOS
Pasobra mi sa ku Dios ta skucha i ta kontestá’mi, p’esei mi ta hasi orashon ku mas konfiansa i gratitut
KULTURA DI AMI
Nos sentido di balor propio ta yega na su mayor dimenshon ora ku Hesus ta okupá nos kurason
ORA NOS TA FIEL
No ta importá loke bo ta pasando aden awe, permanesé fiel na Dios
KIKO NOS TA PENSA IGLESIA TA?
Hasi tur nos esfuerso pa biba un bida ku ta agradá e Señor di Iglesia


text:
Dreamers ta un proyecto cu DIMAS a bin cun’e aña pasa, ariba cual nan a haya masha hopi reaccion. Sra. Kathy Paskel, directora di DIMAS ta amplia.
Esaki a tuma luga entre mei y juni 2017. Den e periodo aki e hendenan cu por a mustra interes, si nan tabata fit e cuadro cu e beleid cu a wordo publica. Esaki ta encera cu esun cu por mustra cu e tin mas di 10 aña na Aruba, di cual minimo 5 aña tabata como menor. Sea cu of sin permiso, pero door di circumstancianan nan no a logra haya nan permiso liber. Nan a haya mas di 800 peticion, di hendenan cu a bisa cu probablemente nan lo por fit e scope akinan. Despues a sigui cu screening di diferente hendenan cu a meld. Den e screening algun a cay afo. Un 60 ney a wordo avisa, cu nan no ta cumpli cu e profile cu ta define e Proyecto.
Despues nan a tuma e peticionnan aden. No a tuma nan solamente den e dos lunanan ya menciona, pero basta cu nan a meld den e periodo di e Proyecto. Awo nan ta tin cla 618 peticion, di cual 614 a haya caba den nan man , e permiso Dreamers, cu ta un firma liber otorga na e personanan aki. Cu e permiso aki nan por biba y traha na Aruba, sin cu mester bin pa pidi permiso. Esey ta un parti cera di nan parti di estadia legal.
Tin si ainda algun casonan habri. Di cual un 28 ta positivo, pero e persona no a wordo comunica di dje. Y tin algun decisionnan negative, cu falta pa comunica ainda na e persona. Esakinan a wordo gescreen preliminarmente, aunke cu a tuma nan peticion, a ripara cu nan tampoco ta cumpli cu e normanan. Por lo general, por bisa cu 614 hende a haya un permiso ‘Dreamer’ y e ta wordo considera un Proyecto exitoso. Asina ta cera un capitulo den nan bida y por sigui cu nan parti di estadia legal na Aruba y contribui na economia na un of otro manera.
CONTINUIDAD DI DREAMERS
E tempo ey a anuncia cu e tabata un Proyecto ‘eenmalig’ , pero esey no ta e caso aworaki cu tin un Proyecto Dreamers atrobe, Den cadad caso cu DIMAS ta atende, nan ta wak kico ta e meritonan. Y den caso individual por conseha e minister si nan ta wak cierto cosnan. Pero no cu tin un Proyecto Dreamers actualmente. Pa loke ta esunnan cu a wordo rechasa pa Proyecto Dreamers, esey no kiermen cu bo no mester worry pa un status legal. Pero si ta un hende cu ta traha, esaki mester tin su permiso di estadia na ordo, pa e por traha pa ora cu haci control, e por mustra cu e tin su permiso valido. Pero solamente cu e no a haya un permiso di tempo indefini. Si ta trata di un mucha, e mayor lo mester continua pa pidi anualmente pa permiso indefini, e ora cu e ta bay cumpli cu e cuadro di 120 luna legal, pa e por haya un firma liber na manera tradicional.
Esaki ta rekeri pa tur hende cu mester di permiso, pa haci esaki na tempo, pa tur papel ta na ordo. Pero tambe si eventualmente den futuro kier tuma un decision, pa aplica pa nacionalidad Hulandes, pa ora cu wak bek, wak tambe cu tin un pasado cu e permisonan tabata consecutive y esaki no ta un estorbo pa e persona, den e trayectorio. Si e persona no a fit e cuadro di firma liber of un Dreamer, e ta keda na e persona como individuo, pa anualmente zorg pa su papelnan ta na ordo, segun Sra. Kathy Paskel, directora di DIMAS.


text:
ZABREB, – E tenista kroata, Borna Coric, a logra ayera nan promé punto pa ekipo di Kroasia den e semifinalnan pa loke ta e Kopa Davis kontra di Estádos Unídos, porsierto ku a mustra satisfecho pa un bon wega, na unda e la imponé riba Steve Johnson.
“Tabata un ekselente partido. Mi ta kere mi a hunga bon den e tur e puntonan ku mi a logra, e ‘forehand’ a obedesé magnífiko”, asina Coric a duna di konosé despues di enfrentamentu riba e medio digital kroata Index.
E tenista ku a ganá ku skor di 3-0 (6-4, 7-6 i 6-3), a mustra sobr’é todo satisfecho ku su ekselente sùrf, i a destaká ku e no tabatin problema durante e weganan.
Di su banda, Johnson, a señalá ku “Coric” a hunga di forma eksordinario, i ta opvio ku ta hunga bon riba tera, miéntras ku e la añadí ku e fanatikonan tantu kroata estadounidense a forma masha bon ambiente rondó di e kancha.


text:
Minister Girigorie na Aruba pa Torneo di Reino
Minister di Hustisia señor Quincy Girigorie ta den eksterior di djasabra 29 di sèptèmber pa djaráson 3 di òktober 2018, den kuadro di e Torneo di Reino pa e aña aki. E Torneo di Reino ku ta tuma lugá tur aña kamindanan hóbennan di tur e paisnan di Reino ku ta enkaminando e trayekto di Ami, Mi Mes i Mi Logronan ta bini huntu pa partisipá na e torneo di beisbòl. E aña aki e torneo lo tuma lugá Aruba. Señora Minister Zita Jesus Leito (VVRP), lo ta enkargá ku e kartera di Hustisia, durante di e 5 dianan di ousensia di Minister Girigorie


text:
Hende muhé por sobresali den un industria ku tradishonalmente ta dominá pa hende hòmber:
Digicel a tene eksitoso ‘Dia di ICT’ pa mucha muhé
WILLEMSTAD: Djamars último Digicel a organisá un dia riba kual a informá mucha muhénan di entre 16 pa 20 aña di un karera den ICT. E grupo di mucha muhé a risibí un introdukshon teorétiko di ICT pa despues hasi un paseo den instalashonnan di Digicel na Biesheuvel i konkluí e parti práktiko. Di akuerdo ku Lee Singh Digicel su Sales Manager ICT, nan ta deseá di krea mas oportunidat den ICT pa hende muhé na Kòrsou. No tin limite na loke un hende muhé ta deseá di alkansá den su bida. Tin un futuro prometedor den ICT pa e hende muhé di generashon nobo.”
E grupo di mucha muhé ku a partisipá na e dia di ICT a keda reklutá na diferente skol i tambe via un invitashon habrí ku Digicel a hasi riba social media. Pa enkurashá mas hende muhé den e ramo di ICT, Digicel a krea un programa spesial den nan departamentu di ICT. Pa awòki, únikamente e grupo di mucha muhé ku a partisipá na e ‘Dia di ICT’ di djamars último por apliká via email motivando ta dikon nan ta e mihó kandidata. Lee Singh ta komentá ku e ta masha impreshoná pa e kapasidat di e promé grupo di mucha muhé ku a partisipá. “Nan tabata hopi motivá i a demostrá hopi potensial. Mi ta enkurashá kada un di nan pa laga nan pashon bira nan propósito, i un dia kisas nan profeshon.”
E desaroyonan di ICT den merkado di Kòrsou ta remarkabel i ta demostrá kresementu kontinuo pa Digicel. Esaki partikularmente ta nifiká ku Digicel ta muchu mas ku un proveedor di telekomunikashon; pero ta ofresé solushonnan den efisiensia pa tur nesesidat riba tereno di ICT tambe. E industria di IT/ICT na Kòrsou ta kresiendo rápidamente; Digicel ta sostené e dama ‘young professional’ ora nan kuminsá un karera den IT/ICT. E meta di Digicel ta pa enkurashá e hende muhé pa tuma ròlnan aktivo den desaroyo di ekonomia global i pa tuma desishonnan importante ku por tin un impakto direkto den desaroyo di kualke empresa.


text:
Minister Gijsbertha ta deklará ku défisit den
(ZV Fonds fondo di malesa) ta debí na komersiantenan ku ta manda empleadonan pa mèldu AO riba e di 3 dia pa asina e komersiantenan por “verhaal” manda kobra SVB
Kòrsou, 5 di yüni 2018
Den reunion públiko di djamars último Minister Kenneth Gijsbertha den presensia di Promé Minister Rhuggenaath a anunsia, a lòs un bòm den sala di Parlamento di Kòrsou divulgando den Parlamento ku Gobièrnu ta trahando riba un proposishon pa kambia e “Carensdagen” di 3 pa 10 dia. “Carensdagen” ta e dianan ku un persona por ta malu sin ku e tin ku bai SVB pa kontrol. Ku e kambio aki ta bai tin mas impakto negativo den nos ekonomia, paso lokual Gobièrnu realmente ke hasi ta schuif e responsabilidat di pago riba komersio. Tin un défisit di 133 mion na 2017 i den 2018 definitivamente tambe ta bai tin, pero tur kos ta falta di otro hende.
Den praktiká esaki ta nifiká ku na momentu ku un trahadó ta malu, e por keda dos dia kas i su doño di trabou ta esun ku tin ku paga e trahadó e dos dianan aki. Na momentu ku e tin tres dia òf mas konsekutivo malu e mester mèldu na SVB i for di e momento ei e gastunan di e suèldu di e trahadó ku ta malu ta wòrdu paga dor di SVB cq. Gobièrnu.
Minister Gijsbertha a splika ku e motibu pa trese kambio den e lei aki ta debí ku sierto komersiantenan ta hasi mal uso di e lei aki. Segun Minister Gijsbertha na momentu ku e trahadó no ta malu mas despues di dos dia, e komersiante ta indiká na e trahadó pa e keda un dia mas kas komo si fuera e ta malu pa e komersiante por hasi apelashon riba e suèldu ku SVB mester kubri “loonderving”.
E forma di pensa i manera di ekspresá aki kontra di komersiantenan di parti di Gabinete Rhuggenaath representá durante di e reunion den Parlamento pa Minister di Finansa Kenneth Gijsbertha i Promé Minister Rhuggenaath a sorprendé frakshon di MFK.
Esaki debí ku segun Gabinete Rhuggenaath, algun komersiante ta hasi mal uso di e lei ariba menshoná nan ta pasa over pa hasi un adaptashon na e lei pa kastigá tur komersiante dor di subi e dianan ku un trahadó mester mèldu na SVB te na 10 dia. Na momentu ku e medida aki wòrdu apliká pueblo di Kòrsou por spera un oumento di kosto di bida i esaki lo bira mas haltu di loke e ta kaba.
E medida aki lo tin komo konsekuensia un subida drástiko di gastu pa e komersiante, e konsekuensia lógiko ta bai ta ku e komersiante lo kalkulá e oumento di gastu aki den preis di su servisio i/òf produkto na e konsumidó. E medida aki lo kontribuí pa baha produktividat, dor ku lo no tin un kontròl rígido di parti di SVB ku si di bèrdat e persona ta malu si òf nò, debí ku e trahadó lo por keda kas malu 10 dia, promé ku e presentá na SVB pa kontrol.
Frakshon di MFK ta drenta reunionnan ku temanan finansiero sperando ku riba nos preguntanan nos por haña kontestanan ku por duna pueblo di Kòrsou un aliento i speransa pero kada bes di nobo nos ta wòrdu sorprendé ku e tipo di medidanan aki.
No mas ku siman pasa un miembro di Parlamento ku ta sostené koalishon a deklará ku Gobiernu di Kòrsou defakto ta bankarota. Awe durante di e reunion riba e punto aki Minister Kenneth Gijsbertha ta kontradesí su mes bisando ku gobiernu no ta bankarota debí ku nan ta pagando resibunan/debenan i despues e ta informá Parlamento ku ta bai refinansiá fiansanan ku ta kaduká na 2020 pa gobiernu por tin espasio finansiero i tambe ku ta bai fia mas sèn riba merkado di kapital, awor si bo no ta bankarota i bo ta pagando bo resibunan/debenan ta dikon mester refinansiá debenan i bai fia sèn?.
E praktiká ariba menshoná ta e forma ku tabata sosodé den tempu di Antia Hulandes, awor e praktiká aki ta bin bek bou di Gabinete Rhuggenaath den persona di Ministernan Gijsbertha i Rhuggenaath, no keda sorprendé ku na final di e periodo di gobernashon aktual e debe nashonal, ekonomia i kosto di bida a bai di “Guatemala pa Guatepeor”.
Ku e Gobièrno aki e resultadonan ya ta di pensamentu di famianan ku realementa ta planeando pa bandona Kòrsou, Gabinete Rhuggenaath ta bai kousa un exodo meskos ku a sosode na añanan 2000 despues di medidanan di IMF tuma dor di Gabinete di PAR.
Na nòmber di frakshon di MFK,
Gerrit F. Schotte
Parlamentario i
lider di Frakshon di MFK


text:
ORANJESTAD – E Subway Series di Aruba Little League a continua diamars anochi na Nadi Croes/Crismo Angela Ballpark ora cu North y Center a topa otro den wega number dos di e final “best out of three” den Senior Division 15-16 anja. North league a gana e prome wega diadomingo cu score di 6-4 y tawatin mester solamente un victoria pa caba e serie final pero Center league a bin pa pusha un wega mas.
Tras bon pitcheo di Carl Maduro e ekipo di Center league ayeranochi a logra pusha un ultimo wega pa diahuebs despues di bai cu un victoria di 4-2. Pitcher ganador ta resulta Carl Maduro mientras cu Brandon Rincones ta salba e wega.
Awor serie ta empata na un wega pa banda y diahuebs anochi cuminsando for di 6or lo tin e gran final di e Subway Series di Senior Division 15-16, ganador lo tin e honor di representa Aruba na Saint Thomas den e Latinoamericano di Little League Senior Division.


text:
China ta stop di cumpra petroleo for di Merca
BEIJING, China- A pesar di cu petroleo no ta inclui den e lista di productonan Mericano sanciona cu invoerrechten, e importadornan Chines di petroleo...
Resultadonan di importacion y exportacion pa di dos kwartaal 2018
Importacion y exportacion, segundo kwartaal 2018 Oficina Central di Estadistica ta presenta e resultadonan principal di e cifranan di importacion y exportacion, segundo kwartaal 2018. SImportacion...
Petrobras lo mester paga multa miyonario pa casonan di soborno
E empresa estatal Brazilero Petroleo Brasileiro S.A. (Petrobras) diahuebs a anuncia cu el a yega na un acuerdo cu autoridadnan Mericano pa nan cera...
Swine Flu ta menasa e mercado di carni mas grandi na...
E brote di e virus ta menasa e mercado di carni mas grandi na mundo cu perdidanan enorme. E propagacion rapido di Swine Flu Africano...
Merca produciendo mesun cantidad di petroleo cu Venezuela
NORTH DAKOTA, Merca- Merca ta den su punto mas halto di e produccion di petroleo pisa. Venezuela, en contrario, a registra un fuerte disminucion...
Salesforce ta adkiri TIME
E multimiyonario co-fundado di Salesforce, Marc Benioff y su casa, a cera e compra di e revista Time pa 190 miyon dollar. Pero nan...
Dies aña despues di e “Subprime Crisis” : kico a siña...
NEW YORK, Merca- Dia 15 di september, tabata exactamente un decada cu e mundo economico y financiero a bira loco ora cu el a...
Control di cambio na Venezuela elimina
CARACAS, Venezuela- Minister di Finanzas, Simon Zerpa, a anuncia cu e mercado cambiario lo ta dirigi di awo padilanti pa un “tasa unico y...
Accionnan di Tesla ta cay cu 9%
CALIFORNIA, Merca- Accionnan di Tesla a cay diabierna cu casi 9% despues di e renunica di e hefe di Accounting di e compania, Dave...
Merca lo no tuma medida contra ING Bank
AMSTERDAM, Hulanda- E regulador di bolsa Mericano SEC a informa ING cu nan lo no tuma niun medida contra di e banco. E regulador...
Campaña publicitario nobo di Nike ta causa controversia
Na 2016 e hungado di futbol Americano, Colin Kaepernick a haya su mes envolvi den un controversia polemico, ora cu prome cu’n wega, el...
Amazon su balor ta pasa 1 biyon dollar
NEW YORK, Merca- E capitalisacion di mercado di Amazon a yega 1 biyon dollar, segun CNBC. Di e manera aki, e compania a bira...
Indice di Prijs di Consumo: base December 2017
E CPI pa luna di Juli 2018 ta 122.47, loke ta representa un subida di 1.5% compara cu e indice di Juni 2018 (120.69)...
Activo domestico netto y reserva di divisa netto a baha
Relato Mensual pa April 2018 Desaroyo monetario Den e luna di april 2018, e cantidad di placa den circulacion a baha cu Afl. 54,6 miyon te...
Banco Central ta presenta nan maneho monetario pa mei 2018
Durante e reunion di dia 24 di mei 2018, e Comite di Maneho Monetario (CMM) di Banco Central di Aruba (BCA) a dicidi pa...
Mehoracion marginal den finansas publico
Awe Banco Central di Aruba (BCA) ta publica “State of the Economy” pa e prome trimester di 2018. E publicacion aki ta duna un...
Banco Central di Aruba ta publica su Charts & Trends
Banco Central di Aruba (BCA) ta publica su mas reciente “Charts & Trends”. E publicacion aki ta contene datonan economico y financiero mas recien...
Banco Central: Activo Domestico Netto a subi
Desaroyo monetario Den e luna di maart 2018, e cantidad di placa den circulacion a expande cu Afl. 54,4 miyon te na Afl. 4.386,9 miyon,...
Tesla ta sufri perdida biyonario
CALIFORNIA, Merca- E compania Tesla Motors a informa di cu el a sufri un perdida netto record na valor di 717.5 biyon dollar den...
Prijs di petroleo ta baha na nivel mundial
Prijs di petroleo a sufri un caida despues di cu e Organisacion di Paisnan Exportadornan di Petroleo (OPEP) na juli a alcansa su maximo...


text:
-
Contact
- lionel_326@hotmail.com
Loke bo tin ku hasi pa risibí un tremendo regalo riba dia di San Valentino!
Reading Time: 3 minutes
Luna yen pa esnan ku ta soltero, lo subi nan chèns di haña un pareha pa wikènt aki. Aparte di esei, bo chèns pa haña un pareha promé ku dia di San Valentino lo subi dòbel, si bo ta habrí pa frei un hende di bo mesun sekso. Mi no ta bisando ku bo tin ku bira homo òf biseksual, mi ta djis bisando kiko e chènsnan ta. E desishon final ta keda na’bo!
P.S. Mi sa ku tin hendenan sensibel ku kisas lo pensa ku mi ta kere ku ta Dios mi ta. Pa e personanan ei, mi no ta Dios. Simplemente mi ta kere ku si bo pastor di misa por uza beibel pa bira mionario riba bo kustia, mi tambe mester por hunga ku bo romantisismo pa promové mi artenan! Si abo no tin piká, ta pasó b’a pèrdè memoria!
Mi ta masha agradesido na tur e 5000+ hendenan ku a ‘like’ e página aki riba Facebook. Mi no tin palabra pa gradesí boso. (Mi tin palabra si, pero mi ke hasi e kos un suspenso un tiki dramátiko.)
Pa mustra bosnan kon kontentu i agradesido mi ta ku boso apoyo, aña pasá mi a regalá bosnan un Pasku ku luna yen. Ounke esaki no ta algu usual, tiki hende mi a mira a para ketu riba e fenómeno aki ku ta sosodé kada 19 aña.
Pa luna di febrüari lo tin luna yen riba djaluna 22 di febrüari. Kisas algun di boso lo ta hasi aña riba e fecha aki, pero mi ta kere lo ta mas ‘leuk’ i romántiko pa pone e luna yen riba djadumingu 14 di febrüari, pues riba dia di San Valentino.
Pa esnan ku kisas ainda no sa, luna yen ta kai bou di mi responsabilidat. Anto ami lo ta haña hopi ‘great’ si riba dia di San Valentino lo tin luna yen pa e hendenan ku ta kompletamente enamorá.
No tin nada mas romántiko ku bai riba un seru haltu i lehano, abo ku bo namorado òf namorada i disfrutá di un anochi friu bou di lus di un luna yen, gordo i bunita. Esaki lo por pone bosnan kai stimá riba otro kompletamente di nobo atrobe.
Luna yen pa esnan ku ta soltero, lo subi nan chèns di haña un pareha pa wikènt aki. Aparte di esei, bo chèns pa haña un pareha promé ku dia di San Valentino lo subi dòbel, si bo ta habrí pa frei un hende di bo mesun sekso. Mi no ta bisando ku bo tin ku bira homo òf biseksual, mi ta djis bisando kiko e chènsnan ta. E desishon final ta keda na’bo!
Ounke ku pa febrüari e luna yen mester tuma lugá dia 22, pa bosnan, mi ta dispuesto na kambia e fecha i pone riba 14 di febrüari. Pero pa esei sosodé, kada un di boso ku a ‘like’ mi página mester a kumpra mi bukinan ‘Kibra Hacha’ i ‘Awa, Habon ku Past’i Djente’. Bai buska di bo aworakí na Mensing’s Caminada i na momentu ku bosnan tur tin ámbos buki, mi ta komplasé boso tur ku un Dia di San Valentino ku luna yen.
P.S. Mi sa ku tin hendenan sensibel ku kisas lo pensa ku mi ta kere ku ta Dios mi ta. Pa e personanan ei, mi no ta Dios. Simplemente mi ta kere ku si bo pastor di misa por uza beibel pa bira mionario riba bo kustia, mi tambe mester por hunga ku bo romantisismo pa promové mi artenan! Si abo no tin piká, ta pasó b’a pèrdè memoria!
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Permiso pa run un aerolinea comercial estableci na Aruba
Descripcion
E permiso aki ta permiti un areolinea di exterior pa opera vuelo comercial pa y for di Aruba pa transporta pasahero, maleta, bestia, carga y post. Ta otorga e permiso na un compania of subcompania.
Unda pa pidi'e? / Mas informacion na
Gobernador - p/a Departamento di Aviacion Civil.
Cuanto tempo ta dura pa hay'e?
Tres luna
Cuanto e ta costa?
Kico mi tin di hiba cu mi?
- Plan di negoshi di por lo menos e prome dos añanan di operacion;
- Prueba (uittreksel) di inscripcion den Camara di Comercio;
- Permiso di establece un negoshi na Aruba ( Verstigingsvergunning;
- Acta di establecimento (Oprichtingsakte).
Zie ook


text:
Ehekutivo corporate Avion Privá di e Karta di Vaye, Edison, Reo, NV Avion Je di e Grupo di Hür Banda Mi ta telefon 702-919-0800 na via di firma un sirbishi di Meta di preis di asunto oferta den chikitu òf grandi Negoshi, Di emergensia, E ekspreshon di Personal ku e polítika di scots proyekto? Laga e mihó avion di e grupo yudadónan di yega na nan kumpra destinashon di un forma rápido i fásilmente di telefon 702-919-0800 mas serka den bo
Na vuelo di negoshi, e karta di representante proposicion un sentro privá unda e sociedad por hiba pafó reunion di negoshi no interaccion pa hasi e mayoria di su tempu di biahe. Su meta di fini, por duna un aeropuerto banda di siguridat i ta hiba un otro banda di su destinashon, reino di e tempu nan biahe di e nesesidatnan pa biaha tera.
Lista Di Sirbishi Ku Ta Ofrece
Pa Medio Di Midí For Di Un Je Privá Charter
Bashí di e firma di un Je Privá Charter
Recuerda e tempu, comedia, i aksesibilidat ta algun palabra na e por pensa e hendenan ora ta kere den e atendemientu di je privá
E tempu ei ta spera ku e por ta un kos di pasa si bo ta hür un je privá di e karta di representante di meta ta Nueva. Tempu komedia ta spera ta aproksimadamente 4 bai na 6 menos. Na kuminsamentu di meta, evitando largu rabu di e actuacion di e equipaje, benta di iets, di siguridat i marka di e avion.
Bo por specifico e tipo di kuminda ku bo ta spera, e markanan di djus mi kier i e kantidat di existente òf amigunan bo ta deseá di hasi na largura. Tur por ta personal ta bon pa bo nesesidatnan.
Bo por haña Bashí di para di negoshi òf área Nueva' ta un derecho utilidat den industria di aerolíneas bashí meta ta bin di un je privá a warda, solamente un manera.
Tira un vista mas serka di pueblo tin e stat di abou pa haña mas informashon riba dato personal avion di hür na Nueva.
Private Jet Charter Flight Service Near Me Nevada
Bashí di e para vuelo di Utah | privá di aire for di e karta di Vaye


text:
Pa un mihor servicio di produccion, e pakete di FOX+ ta cambia pa FOX Premium, canalnan 220 pa 229 y den HD 420 pa 424. Esaki ta pa por duna un mihor variacion di programacion, segmento riba cada canal, basa riba gusto di clientenan.
E cambionan ta lo siguiente:
Alabez, lo tin cambio den e posicion di canalnan. Esunnan cu lo cambia di lugar ta lo siguiente:
Den HD:
Pa motibo di esaki, pa clientenan di Cable Digital cu no tin e pakete aki por disfruta di un "free preview" riba tur e canalnan aki dia 23 pa 26 di maart.
Si tin cualkier pregunta por tuma contacto cu SETAR na 525-1700.


text:
-
Contact
- lionel_326@hotmail.com
Promé bia den mi bida mi a kùr outo na Kòrsou den ménos ku 10 minüt!
Reading Time: 5 minutes
Bo por hasié telefónikamente òf elektronikamente. Maske ku ora bo yama, nan ta bisa pa warda un operadora bira liber, echo ta ku nunka mi a warda mas ku un minüt. Dia mi a yega Kranshi, bo ta mèldu na bali, i haña number ku tur informashon ariba tokante bo tempu di espera. Pero echo ta ku promé ku mi por a sinta i keinta stul, ya mi number a yega na bùrt. Dia di tuma pasport tabata meskos. (Klek aki pa lesa mas di e servisio ku Kranshi ku a lagami keda kompletamente sorprendí!)
Un kos ku defunto Helmin Wiels semper a bisa tabata ku servisionan di gobièrnu ta malisimo i mester drecha nan. Ámtenarnan tei pa sirbi pueblo, i no pa yega trabou lat, lesa korant, rushi uña, pinta kara, anto ora nan kaba, kue tas bai kas lagando e pagadó di impuesto ku smak amargo di un mal servisio atras.
E gobièrnu aki por ta kon sinbèrgwensa, inepto i inapto ku bo ke, pero bou di nan maneho mi a mira algun kambio ku niun otro gobièrnu sea no a hasi, òf no a ni purba na hasi. Esaki ta prueba ku no ta por nos no por. Si nos no logra algu ta simplemente pasó nos no tabata ke logr’é.
Pa di promé, servisio di Kranshi a laga mi keda kompletamente babuká. Ántes pa saka un pasport, ta hinter un dia liber bo mester tuma, bai ku tènt, televishon, ‘slaapzak’ etc, pa bo bai pasa dia na registro sivil. Aworakí pa kuminsá, trahamentu di sita ta bai di forma sublime.
Bo por hasié telefónikamente òf elektronikamente. Maske ku ora bo yama, nan ta bisa pa warda un operadora bira liber, echo ta ku nunka mi a warda mas ku un minüt. Dia mi a yega Kranshi, bo ta mèldu na bali, i haña number ku tur informashon ariba tokante bo tempu di espera. Pero echo ta ku promé ku mi por a sinta i keinta stul, ya mi number a yega na bùrt. Dia di tuma pasport tabata meskos. (Klek aki pa lesa mas di e servisio ku Kranshi ku a lagami keda kompletamente sorprendí!)
Kùrmentu di outo tambe a laga mi keda babuká! Ántes pa bo kùr bo vehíkulo, bo tin ku kuminsá na bai ‘keuringsloket’ i tuma fecha. Esei so ta dura entre un pa dos ora. Bo tin ku sòru pa no reklamá nada tampoko, sino nan ta kue teima ku bo i keda sin yuda bo. Dia bo tin ku bai kùr mes, ta fila di parera te mondi wakawa bo ta topa.
Bo tin ku hinka hinter bo famia den outo stail di kultura mèksikano, bai ku radio, televishon, kos pa grill galiña, tènt pa drumi den dje, i un wega di ‘monopoly’ òf di ‘mens erger je niet’ pa bo hunga i mata tempu. Pa evitá, dor e mal eksperensha ei mi tabata paga ken ku ta un kos pa nan bai kùr outo pa mi, pasó ami no ta hende ku pasenshi pa sinta pasa dia den na niun lugá di servisio di gobièrnu.
Pero awor, kos a kambia. Pa di promé, un luna promé bo ta haña karta na kas ku bo karchi di kùr ta bai kaduká, i bo ta haña bo fecha di kùr plùs orario riba e karta. Si bo no por e dia ei, bo por yama pa kambia bo fecha. Riba e dia di kùr bo ta bai paga, kual den mi kaso a dura mas o ménos sinku minüt. (E dunament’i number si ainda ta poko chapo, pero mi ta spera nan logra kumpra un mashin digital, enbes di skibi number riba karton di ‘corn flakes’. Ora mi a bai kùr, ègt mi a kere ku ta será e ‘keuringslokaal’ tabata, pasó no tabatin fila largu manera semper mi sa topa. Defakto no tabata tin fila mes. M’a yega para, drenta, i kùr mesora. Pa tuma karchi bèk tambe, mi a warda ménos ku sinku minüt.
(Por sierto, si bo outo keda desaprobá, ta den hopi mal estado e kos ei ta. Delantá bo mester sa ku úniko kos ku nan ta wak ta lus dilanti (‘dim’ ku ‘bright’), ‘richtingwijzer’ dilanti ku patras, pitu, waiper, lus patras, lus di number, lus di brek, brek di outo, hantrèm i tin ora nan ta wak ‘speling’ di bo stürwil. Nada mas. Si a ni e kos na’i bo outo no tin na òrdu, ta hopi kurashi bo mester tin di ke bai purba kùr e mes.)
Esaki tabata e promé bia den mi bida ku mi a kùr mi outo den ménos ku dies minüt manera mester ta.
Mi ta spera tiki tiki pero sigur nos sigui mehorá servisionan di Kòrsou, no solamente esnan gubernamental pero tambe den sektor privá. Pasó dunament’i servisio na Kòrsou aki, aktualmente ta malisimo. Yen hende frustrá i amargá manera kos ku nan tin dies aña sin sinti dushi bo ta haña ta traha ku hende, ta trata hende ku mal airu i mal moda. Un di e promé servisionan ku nos tin ku drecha ta esun na èrpòrt, pasó ta e promé impreshon ku e bishitante ta haña di nos pais. (Plùs si mi ke hui fo’i pais, ta imposibel mi tin ku para dos ora den rei. No por!)
Nos ta pruebando ku nos por, pues ban p’e!
Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
Den forma bon cla e miembro di fraccion di AVP den Parlamento, sr Arthur Dowers a reacciona riba declaracion haci pa Minister Oduber, riba carta di retironan cu su persona y su gobierno a manda pa trahadonan den e accion di persecucion politico di e actual gobierno.
“Loke a ser treci dilanti pa sr Oduber, ta un mentira flagrante y ta di lamenta con sr Strawberry Oduber, no ta bisa cu tin hende cu e kier kita for di trabou aworaki, cu ta hendenan di dje, ta su trahadonan cu tabata traha pa Otmar Oduber y kende nan papel tampoco a keda cla.
Tin trahado cu el a laga atras den nos scochi ora cu el a baha bay laga gobierno un aña pasa, el a regla precies pa su persona cobra su overbruggingstoelage na cas pa e por a campaña y mira si e ta bin bek, el a laga hende atras cu nos mester a atende cu nan y nos a atende cu nan tambe ya cu nan tin derecho como hende.
Ningun momento nos a bay busca pa sa si nan ta campañado di Otmar of coordinador di Otmar, si nan ta na cas, caminda ora cu Otmar a tuma su retiro como AVP, nos a atende cu e hendenan aki ya cu algun su persona no a regla nan asunto.
Conferencia Fraccion AVP – Arthur Dowers
Posted by 24ora on Thursday, January 11, 2018
Sinembargo e problema di Otmar ta cu tin hendenan cu no a bay cu’ne ora cu el a sali y e hendenan aki cu no a bay cune ora cu el a dicidi di bira POR, el a yama nan pa traidor.
El a yama algun di nan y menasa e hendenan aki y cataloga nan como traidor y mi no por compronde cu pasobra e ta miembro di un partido politico, a haci esaki di su propio boluntad a dicidi di keda cu nan partido politico, el a yama nan traidor pero den mi opinion ta su persona ta traidor y pasobra e hendenan aki pasobra nan no a bay cune, e kier persigui nan.
Pues ningun momento Oduber por papia di hendenan di e gobierno anterior, ta hendenan di Otmar mes.
Otro asunto cu ta regarda na momento cu AVP a drenta gobierno na 2009, e persona cu a pidi den Conseho di Minister pa persigui hendenan di MEP e tempo ey, tin como nomber Otmar y como fam Oduber.
Su persona cu a bin cu rabia den su curpa ya cu na su opinion partido MEP a persigui su persona pa varios aña y kier a manda su persona prizon pero nos a scapa Otmar di bay prizon e tempo ey anto e hendenan cu a persigui su persona, awor e ta brasando e mesun hendenan aki y ta sinta den nan scochi.
Mi ta haya straño cu bo kier a persigui e hendenan di MEP pero esunnan di MEP cu ta riba lista cu a persigui su persona, bo ta den nan brasa y ta Otmar a bin cu e proposicion den Parlamento a base di e decision cu el a presenta den Conseho di Minister cu un hende cu a wordo nombra den e periodo demisionario na 2009, e no ta cuadra y Otmar Oduber a bin cu e proposicion ey pa persigui tur e hendenan ey pero nos no a ehecuta e decision di Conseho di Minister presenta pa Oduber c’un yoradera.
E homber aki a yora ora cu nos a bisa cu nos no a bin den gobierno pa persigui ningun hende, el a cuminsa yora y bisa cu ningun di nos a sinta con el a wordo persigui cu tanto aña nan a lastra su persona y e ora ey nos a dicidi di bay na su amen. Esey ta prome biaha cu a bay na su amen a base di su peticion pero nos no a kita ningun hende pa motibo cu nan tabata di un partido politico.
Loke a sosode awe ta cu Evelyne Wever Croes ta papia awe y e ta esun cu tin menos di papia, tur su famia a keda riba payroll, riba e bureau di Minister di Husticia, y di esey nan no ta papia.
Si bo a laga un hende na un departamento, por bisa cu nan ta trahando cu gobierno y tin mas cu a bay departamentonan, no ta mete cu nan pero ora un hende ta bin traha na bo bureau y ta bin sinta cu bo, sea cu e ta ruman of primo di Evelyne, bo sa caba kico e ta bin haci y ta algo cu no tabata por y a manda nan bay sinta na otro departamento.
Hendenan cu a haya gewoon un trabou normal, algun cu nan contract a caba of no tabata funciona y na final mester a bay, no ta asina cu gobierno di AVP a drenta y nos a cuminsa jaag riba nan pasobra nan tabatin t-shirt geel bisti,” Parlamentario Arthur Dowers a trece dilanti.


text:
Reading Time: 5 minutes
Poko dianan ei mi tabata atendé ku algun kos den mi kamber, i mi tabata tende gritunan masha spantoso. Mi a tende un hòmber grita, zundra, i tambe mi tabata tende zonido di kosnan ku tabata dal kibra.
Mi a sali pafó i ripara ku ta mi bisiñanan tabata pleita asina. Mi a tende e hòmber zundra e muhé bis’é:
“Kon bo por hasi mi algu asin’aki? Tur kos mi a hasi pa bo. Tur kos mi a duna bo. Anto asina aki bo ta paga mi? (Tangalan…..kos ta kai kibra.) Kon bo por ta kapas ha? Anto den mi mesun kas? Bo ta un yu di puta bo sa.”
Anto e muhé tabata kontesta:
“Si, pasó nunka bo no tei. Fo’i mainta 7or bo ta sali bai trabou, bo ta bin kas mèrdia bin yena bo stoma i despues bolbe sali bèk. Te anochi 9or mi ta bolbe mira bo atrobe. Bo ta yega, kome, baña, subi kama drumi. Bo no ta atendé mi. Bo no ta duna mi atenshon, ni kariño ni amor. Kiko bo a kere? Ku mi no sa haña speshi? Ta hende mi yama Arturo. Ta hende mi yama. Mi tin sanger ta kore den mi kurpa.”
“Tangalanan pin pan”(Kos a kai kibra atrobe.)
“Sera bo smul. Ta pa abo haña ko’i kome mi tabata traha duru asina. Ta pa abo haña moda di bisti tur bo pañanan karu mi tabata traha duru asina. Ta pa bo haña moda di hasi bo uña, kabei i bo ‘lashes’ mi tabata traha duru asina. Anto asina bo ta paga mi? Bo ta hopi malagradesí bo sa.”
“Badam boem bam”
Un kos masha duru mes a zona, i mi a sali bai wak mesora ta kiko. Mi a drenta nan kas i puntra, “Hepa, kiko ta pasando?” Dikon boso ta zundra asina?”
Arturo hopi emoshoná a kuminsá splika mi ku el a topa un kondon bou di e laken riba nan kama i asina el a haña sa ku e muhé ta kòrta su orea.
Mi a bira wak e muhé i bis’é, “Maryyyy, ta ki esei? Kon bo por tabata kapas di hasi algu asina? Kasi sigur ta e hòmber den pikòp ku sa bin trese mango pa bo. Ta kuné bo ta kòrta orea di Arturo mi bisiña?”
Arturo ta bira puntra, “Kua hòmber esei? Ken koño esei ta?”
Mary rabiá a kontesta mi, “Abo tene bo sanka afó. Bo no tin nada di bisa.”
Arturo rabiá a bira zuai Mary ku un pal’i basora. Mi a tene i bis’é, “No Arturo. Esei si no. Mi por komprondé ku e muhé a faya ku bo i a lástima bo sintimentunan. Pero bo no tin ku baha na su nivel. Loke bo tin ku hasi ta respetá bo mes i bai lag’é. Pasó mi ta sigur ku eifó tin yen muhé ku si lo sa di apresiá un hòmber trahadó manera bo.”
Arturo di, “Si bo sa. Mihó mi bai laga e kaka di muhé aki. Pero un kos mi ta bisa bo Mary. Mi ta manda mi abogado pa bo. Pasó e kos aki si mi no ta tuma. Mi ta bai kita kas, outo ku tur kos fo’i bo. Sanka na man lo bo keda.”
Akinan Mary a kai den otro i a kuminsá yora, “No Arturo, no bai laga mi. Mi no por sin bo. Mi mester di bo dushi. Pordoná mi. Lo mi no hasié mas. Pordoná mi Arturo, no bai laga mi.”
Mary a purba ranka Arturo na su paña, miéntras Arturo tabata purba sali pafó p’e bai for di kas. Arturo a bira kita Mary su man i bis’é “No mishi ku mi ku bo man sushi. Man ku bo tabata mishi ku patin di bo hòmber. No mishi ku mi muhé. Laga mi bai.”
Arturo rabiá a drenta su outo i bai.
Mary a keda den kas bentá abou ta yora. Mi a kana bai serka dje i bis’é, “Bo tin kurashi di yora bo sa. Hopi mièrdè bo ta. Bo a faya ku e hòmber—un bon hòmber—anto awó ku el a bai, bo ke yora tambe? Dikon hende muhe ta asina? Boso kara no tin wesu?”
Mira aki, Mary a lanta fo’i suela bira harta mi ku sla i keda grita, “M’a bisa bo, mi a bisa bo pa wak pa bo no laga e kondon riba mi kama. Bo a bai lag’é riba kama tòg. Koño, bo no ta tende? Ta bo falta.”
Hopi mièrdè e muhé ei ta sua. Awó e ta kulpa ami ku su relashon a kibra.
Pero serio serio, mi a lubida di tira e kondon afó. Ora mi kaba di hunga, ta kome mi ke kome mesora. Mi ta lubida riba tur sobrá kos.
Den mi bukinan “Awa, Habon ku Past’i Djente’ i ‘ Hink’é aden’ tin hopi historia mas, hopi mas interesante i pikante. Hòmbu, si mi konta bo kosnan ku mi a pasa aden, lo bo no kere. Chèk e bukinan ei i komprobá pa bo mes. Por sierto, keda pendiente pa e “September Special!”


text:
ORANJESTAD (AAN) — Sra. Omaira Lares, Hefe di Departamento di Recursonan Humano di Gobierno, den entrevista cu Matutino DIARIO a menciona, cu un empleado publico, ta 24 ora pa dia un trahado publico, cu mester atene su mes na cierto reglanan.
Lares a expresa cu ta keda na cada departamento, pero e departamento no kier pa ningun documento wordo geleak pero ta net un bon oportunidad pa un empleado rabia spart papelann den boshi postbus, y ora cu tin indicacion di unda el a sali, ta start un investigacion.
Si ta informacion cu tin di haber cu secreto di estado, e ora ey ya caba ta papia di un investigacion hopi mas halto cu hasta siguridad nacional ta cay aden, pero ta keda na cada director, si un documento cu a sali for di su departamento, con e ta haci cu e investigacion. Eleccion pasa tabata tin un documento cu a leak, y Sra. Lares a cera e departamento pa investiga di unda e documento aki a leak y potret a sali. Esaki ta contra di tur etica.
“ Pesey mes den e social media su codigo di conducta bo mester ta confiable, y cu bo expresionnan mester ta den cuadro di bo trabao. Den e dianan aki tin hopi papelnan ta leak, y di otro banda tur ta keda hende y ta un derecho fundamental pa tin un opinion propio. Pero a manda un comunicado den departamentonan, cu por papia cu otro di politica pero no por discuti cu otro over politico. Mester respeta otro. Hendenann cu ta cana cu banchinan di color di partido, no ta aceptable na pia di trabao, pero e no por prohibi un trahado di bisti un t-shirt di su partido politico. Bo por tin descontento cu algo, pero no mag di cruza e grens, ta haci’e publico, sin pasa e reglanan di LMA, articulo 62 y 63 con bo ta bay om cu informacion secreto di un departamento. Si e trahado haci esaki, ta cuminza cu un procedimento disciplinario”.
Sra. Lares kier a enfatiza cu un empleado publico ta 24 ora un empleado publico. No solamente di bo trabao, den social media pero tambe den fiesta of bebemento, bo mester atene bo mes como un sirbido di un pais. Ora bo ta papia, bo mester compronde, cu loke bo ta bay haci of papia, ta algo cu esey ta mara na bo responsabilidad pa bo haci’e y su consecuencianan. Un comentario for di sla, por keda persigui bo pa semper.
Cada biaha ora cu bo ta scirbi algo, bo ta bisa algo, aunke e ta riba bo Facebook personal, reflexiona kico bo ta haci. Como miembro di e pais aki, bo ta obliga di ta vigilante di kico ta pasa rond di bo.Sra. Omaira Lares di Departamento di Recursonan Humano ta splica cu un trahado publico, ta 24 ora pa dia un trahado publico, cu mester atene su mes na cierto reglanan. E ta amplia.
Ta keda na cada departamento, pero lo no kier pa ningun documento wordo geleak y e ta compronde tambe, cu e ta bisa cu ta net un bon oportunidad pa un empleado rabia spart papelann den boshi postbus. Ora cu tin indicacion di unda el a sali, ta start un investigacion.
Si ta informacion cu tin di haber cu secreto di estado, e ora ya caba ta papia di un investigacion hopi mas halto cu hasta siguridad nacional ta cay, pero ta keda na cada director, si un documento cu a sali for di su departamento, con e ta haci cu e investigacion. Eleccion pasa tabata tin un documento cu a leak, y Sra. Lares a cera e departamento pa investiga di unda e documento e.q. potret a sali. Esaki ta contra di tur etica.
Pesey mes den e social media su codigo di conducta bo mester ta confiabel, y cu bo expresionnan mester ta den cuadro di bo trabao. Den e dianan aki tin hopi papelnan ta leak, y di otro banda tur ta keda hende y ta un derecho fundamental pa tin un opinion propio. Pero a manda un comunicado den departamentonan, cu por papia cu otro di politica pero no por discuti cu otro over politico. Mester respeta otro. Hendenann cu ta cana cu banchinan di color, no ta aceptable na pia di trabao, pero e no por prohibi un trahado di bisti un t-shirt di su partido politico. Bo por tin descontento cu algo, pero no mag di crusa e grens, ta haci’e publico, sin pasa e reglanan di LMA, articulo 62 y 63 con bo ta bay om cu informacion secreto di un departamento. Si e trahado haci esaki, ta cuminza cu un procedimento disciplinario” sra. Lares a subraya.
Sra. Lares kier a enfatiza cu un empleado publico ta 24 ora un empleado publico. No solamente di bo trabao, den social media pero tambe den fiesta of bebemento, bo mester atene bo mes como un sirbido di un pais. “Ora bo ta papia, bo mester compronde cu loke bo ta bay haci of papia, ta algo ta mara na bo responsabilidad pa bo haci’e y su consecuencianan”, e dama a centua.
“ Un comentario for di sla, por keda persigui bo pa semper.
Cada biaha ora cu bo ta skirbi algo, bo ta bisa algo, aunke e ta riba bo facebook personal, reflexiona kico bo ta haci. Como miembro di e pais aki, bo ta obliga di ta vigilante di kico ta pasa rond di bo”, sra. Omaira Lares, Hefe di Departamento di Recursonan Humano di Gobierno, a reitera.


text:
Castigo maximo ta detencion di 3 luna of multa di 10 mil florin
ORANJESTAD (AAN): Tene cuenta cu e decision aki pasobra bo lo por haya un sorpresa!
Ta asina cu Diamars Procurador-General di Aruba a adapta e richtlijn encuanto tene un telefon celular den man ora di stuur auto, na e cambio di Ley di 3 di augustus ultimo, cu un boet di 500 florin.
E castigo maximal ta detencion di un maximo di tres luna of un multa di 10.000 florin. Tres luna pasa e ley cu ta prohibit tene un telefon den man ora di stuur auto, a pasa. Ta trata di articulo 7a di Landsverordening Wegverkeer.
Tene un telefon celular den man tras di stuur pa sea haci yamada, manda mensahenan, wak Facebook of potret, saca selfies, ta forma unpeliger pa seguridad di trafico. E chofer ta wordo distrae na un momento asina y tin ademas un man so disponible pa stuur auto.
A yega e momento cu e ley a yega na vigor y awo si bo no tene cuenta cu ley bo lo wordo castiga cu un boet cu ta cuminza na 500 florin.


text:
© Skibí pa Reyna Joe
Bo a haña òf kumpra algu segundo mano, un antik, na bon preis, ku bo ta gusta mes.
Hopi bon.
Solamente tene kuenta ku bo no sa ku ki energia e opheto ei por a bin kuné serka bo.
Asta si ta di un hende ku tabata hopi alegre i próspero, tin kos ku abo no sa di dje.
Pero según Feng Shui bo por usa dos método ku no te faya pa limpia nan.
Salu ta unu; frega e opheto, si ta algu ku por resistí salu kompletamente ku salu, lag’é para un mei ora kaba limpié kita e salu.
Asina ei bo ta kita tur mal energia ku por tin n’é.
I na Kòrsou nos ta bendishoná ku bon solo.
Laga e opheto para den solo di entre un’or di mèrdia pa 4’or di atardi i garantisá ku bo a limpié bon limpiá.
Bo ke sa mas?
Komuniká ku bo konsehero di Feng Shui na fengshuikorsou168@gmail.com.
Kos bon so pa bo.
©Feng Shui Kòrsou


text:
ORANJESTAD - Durante rueda di prensa di MEP Parlamentario Shailiny Tromp-Lee a felicita nos team campeon! Nos Seleccion Junior di Aruba cu a sa di sali campeon di Latino Americano 2018 diasabra ultimo.
Un totaal di 14 hungador a sa di lucha te final. Un tremendo wega cu a dura alrededor di 5 ora y cu na di 10 inning a bolter por completo y cu a conduci cu nos muchanan a logra conkista e titulo di campeon.
Den nomber di fraccion di MEP den Parlamento Shailiny Tromp-Lee a felicita e hobennan: Antwone, Nathon, Axel, Shawn, Marshall, Xanron, Jordanny, BJ, Eduard, Kendrey, Dyrenson, Garrett, Harbersting, Keelon cu nan tremendo logro! Boso ta campeon!!
Parlamentario Tromp-Lee ta indica cu sigur nan logro no tabata posibel sin guia y entrenamento duna pa nan Manager Elwin Rincones y nan coachnan Antoine Kelly, Egduard Winterdaal y Arnold Cruz. Un danki di curason na full e coaching staff, cu manera nos tur sa ta boluntarionan cu ta dedica nan ora liber y familiar na duna formacion deportivo y di disciplina na nos muchanan.
Trabou sigur cu ta di aplaudi y alogia constantemente.
A yama danki tambe na famianan cu ta duna e manager y coachnan e espacio pa haci e trabou boluntario importante aki.
Tambe a yama danki na Pueblo henter cu a sa di acudi na e diferente weganan y cu a duna e apoyo necesario na e Team di Aruba. E ambiente den Stadion Crismo Angela-Nady Croes tabata tremendo y sigur e weganan aki a crea un union masha impresionante.
Por ultimo Parlamentario Tromp-Lee a desea e team completo hopi exito na Taylor Michigan.